url: =UN Galtai zumpi ah min tatak maw, min bawl tawm maw bang tawh hi leh hoih pen? - Zomi Community Network - Your Network\nUN Galtai zumpi ah min tatak maw, min bawl tawm maw bang tawh hi leh hoih pen?\nPosted by Tg. GT on September 3, 2010 at 2:43am in Zomi International Refugee Council\nUN Galtai zumpi ah min tatak maw, min bawl tawm maw bang tawh hi leh hoih pen? Hih kong dotna a hang in tuhun ciang in Zomi tampi tak in amau min lian mah in UN ah na pialo ahih man un, a diakdiak i lawmte, i vengte, i neulai i ki theihpihte khong bang pen amau min midang khat in a zang mah, midang khat i min or min om ngeilo a zang mah a tuamtuam tampi mah om hi.\nPawl khat te in Eimi in leh Kawlmin a thuah khawm gentehna Thang Kyaw cih bang khang lah om, min mal khat bek a nei Christine cih peuh lah om a tuamtuam tampi om hi. Tuate pen bang hang, bang dan hi a, min laih gawpgawp pen a hoih zaw mah hiam ahih kei leh i minpi mah hoih zaw ahi ding hiam?\nKong dot beh nop lai khat ah tu hun ciang in Zomi sung ah mi tampi in a min mai or a min nung uh ah Zomi a behlap tawm ki tam mahmah ta hi. Personal min sung ah i minam min ahi Zomi koih pen i muh dan khat bang ci hiam khat dan in om tawh kibang thei hi. Zomi ki it sak pha diak maw, aki neih maw, itlo uh ahih man in a itlam aki theih na ding, a it a kineihna a nuam zaw ding in min prefix/ suffix sung ah Zomi a behlap hi zaw ding hiam ki thei zo nawnlo hi.\nA tawpna ah tua dan David Tuang Zomi or Pum Zomi cih dan khong pen UNHCR a min sung ah piak ding in hoih zaw maw, hoih zaw lo cih namuhnate uh hong hawmsawn un.\nPermalink Reply by Taang Sianpu on September 3, 2010 at 6:54am\nGaltai zumpi (UNHCR) ah min tatak zatlohna pen a hang tampi hi thei hi. Khat leh khat a hang zong ki bang khinlo ding hi. Tua a hang teng pawlkhat kikum kawm leh, ngaihsut ding thu pawl khat en suk leng.\nMin tatak (Pianpih min) zatlohna a hang in:-\n-Security issue icih ciang in galtai gambel siau khat in ama' meltheih, u leh nau, innkuanpihte Kawlgam sung ah omlai ahih leh ama min tatak tawh zum ah a piak ding pen kithei kha zenzen hi leh gam sung a aom innkuanpihte' security ding a nawngkai khak leh cihna dan ahi hi.\n2. Zum lam ah minsana ngahna, ngahdan kibat loh hang\n-Min sanna kibanglo icih ciang in, gambel siau khat in minpiakna a neih ciang in, ama ngahma in min dang khat peuh tawh a na piaksak (deihpiaksak) sanggam, lawm leh gual, kipawlna khat peuh i piak bangbang ama lut theih na ding dan lampi a om leh ki deihsakna tawh ki lutsak cih zong om thei hi. Tua bang hun ciang in ama min lian ngah theilo a, min omsa leh a kituaksa khat zang ahih man in min laih na lemlo cih zong hi thei hi.\n3. Min tawh Prefix, Suffix zatkhopna\nMi pawl khat in amau min i a mai ah minam itna lahna ici diam, ahih kei leh amau zat ngei zeel leh mite' theihna min khat zang suak ahih man in tua pen amau official min zong hi khinlo thei hi. Gentehna:-\nTaang Cinpu, Lia Lun cih dan minte a zang pawl khat in amau zatna a hang pen Mr., Ms. taang in a zang zong hi thei hi. Salai & Mai a zat tang a a zang zong hi thei hi. Tua zong pen hoih zaw hi, hoih lo zaw hi cih pen mimal' deihteelna leh a zang dingte i deih dandan ahi mai hi. Zumpi lam ciaptehna sung ah official record in zat ding a deih uh leh tua pen a zang suak zong om hi. Hih pen prefix zat ahi hi.\nPawl khat leuleu in suffix ci in zatdan nam (2) bang kimu thei hi.\n-Zomi a zang zong pawl khat om hi. Gtn. Keivom Zomi, Cing Zomi etc.\nHih dan in Zomi min a zangte in zong i minam min ahi ZOMI pen khum sa zungzung ahih man zong hi thei hi. Pawl khat in a dang, min dang koih veve sang in ci-in Zomi a koih zong ki om hi. Ahih hang in minpi (official record) khat peuh sung ah Taang Peng Lam Zomi cih bang in a zang ki om nai lian lo ici diam, ki tawm lai mahmah ding hi.\nA hang in ZOMI icih pen mimal min hilo, khat peuh i aituam kaihtheih, aituam min hilo in kipawl khopna, minam min ahih man in minam min pen mimal min ah koih suk ding in Zomi pen a neusek tawh a kibat na ciang khat om ahih man in family name, last name in Zomi a zang tatak ki om nailo cih ding ahi hi. Min no leh min phuahtawm,milsel na ding in a zang tampi mah ki om a, a hoih teei hang in Zomi lo deuh khat mah hi leh, i minam min pen mimal min in i zat pen neusekna, neusakna leh innkuan/ family or clan level ciang ah a niamkhiat suk kihi ahih man in official record ding in ZOMI zat ding hoih masa khollo thei hi.\nBehmin zatna: Zomi ahih limlim nak leh beh neilo ki omlo ci leng kikhial lo ding hi. Gamdang te i zat ahi family name pen last name hi khinlo hi. A diakdiak India lam pan i sanggam Zomi pihte in behmin zang uh a tua zong practice hoih mahmah khat ahi hi. A diakdiak in refugee siaute in amau innkuanpih, u naupih cih bang in ki gen sinsen khinlo hi. Tua ahih ma in gam (3)na a tun uh ciang in u nau takpi hi, innkuan takpi hi cih theih na ding in evidence leh proof a omlo hong suak a, ei leh ei si leh sa tawh i kinai na pen mite' ong theih pen khang tam kikhom lothei ahih man in family name kibang zatna in i tu leh ta khang, leitung bei dong in innkuan khat, family khat ihihna hong kilang sak hi. Tua ahih man in behmin pen family min tang in a zang pawl khat mah a om ahi hi.\nPawl khat leuleu in Prefix lah deihlo, Christian name nei lo, suffix lah zang lo in ama' pianpih min tak mah a zang zong om hi. A hang pawl khat i et ciang in amau laisinna, sangkahna, certificate leh diploma, degree te sung a min ki gelh zia leh dan a certificate sung lian mah dan in kem cing nuam uh ahih man in ahih theih lai teng min behlap lo uh a, zong khiam lo uh hi. Tua zong lah a hoih khat ahi veve hi.\nAhih hang in mailam ding khang sawnte khualna tawh bang zang in, bang ci leng sawt kikhom pen ding hiam cih pen ngaihsut loh a phamawh thu khat ahi hi. I deih dan lian in i sep theih khit pah loh hang in, hanciam theihna khat peuhpeuh tawh kipan in a diakdiak gamdang (gam thumna) ah a khangkhia ding i tu leh tate a ding in bang hi leh kho pen ding hiam, bang in i minam leh ngeina nei ihihna mang lo pen ding hiam ci-in ngaihsut ding bel akisam mahmah leh a thupi mahmah thu khat ahi hi. Hih pen keima muh dan hi a, zat leh zat loh cih pen ei deih dan khat zong a tuam, UNHCR lamte' hong san theihdan leh hong muh dan zong a tuam ahi hi. Tua pen hoih kei, tua bek hoih zaw, tua cih ding hilo zong va cih theih ahi khin lo hi. Bang hang hiam cih leh a tung a teng hang in min khat ama min lianlo i ndeihna a tuamtuam om ahih man in "case to case basis" cih ding ahi mai hi.


timestamp: atn

url: =Hunzui in nate kihei ~ Tungg Thang :: ZOMI DAILY\nposted on 8 January 2016 at 11:13 pm Lomkholna: Article, TunggThang\nThu Masa :: I tung sunni pen ziingsang nai 6:30 pawl in nisuahna lampan in hong suak ciaiciai a, sun nai 12 hun laitak pawl pen a sat hun pawl hi in, nitak nai 5 pawl in nitumna lam zuan in hong tumsuk diaidiai hi. Tua khit ciangin khua hong zing in ihmu in itawlnga a nikhat in hong liamsan ahita hi. Tua mah bangin a zing ciangin ni hong suak zel in hunte nai khat khit nai khat, ni khat khit ni khat in hong bei toto ta hi. Mi hingte a khang cing kuan te pen a khan lam uh kithei khollo in a khang khang hi gige hi. Naupang te ahih leh ni khat khit ni khat a khanna uh kilangh mahmah hi. Tua hi in nau pang khat ulian a suah dong en ni ci lehang gen ding tam mahmah ding hi. Tua hi a hun icih pen mihingte uk zawh loh in a paipai ahih mah bangin, nate zong hun zui mah in na kihei toto hi.\nA diakdiak in tu hun ciangin khanglui thu gen lehang a zanuam kitam khollo hi. Tu hun a mawtaw tawh sang akah te a pi apu te’n ko hun lai in khe tawh a kikah tanghtang hi a, hampha tak uhciai ci kha ding hi. Hih thu pen a lamdang a bat teei hang a hun zui in a kihei thu ahihi. Yangon ah teeng in mawtaw tuanglo in khe tawh sang kah in kici leh a lamdangpi khat hong hi ding hi. Ngeina bangin a kilaih theilo thute nangawn tawmtawm kihei veve hi. Khuado pawi bang thupi isa mahmah a, ahih hangin nidang ate bawl bangin ibawlzo nawn kei hi.\nHih pen hun ii huzap mah ahihi. Ngeina hoih te pen ikep cing ding a thupi mahmah ahihi. Sanggam Laipian/ Siangsawn te bangin ingeina pen hong lamtoto in ngeina lam in hong laam ciang bang muh nop mahmah phial hi. Ahiang nidang lai a te om lai leh hih pen ingeina hilo hi ci ding hi. Hih sanggam Laipiante hong sepna uhpen thupi kei zong kici thei tuanlo hi. Zo ngeina ci-in TV bangah a pai ciangin sanggam laipiante vive hong laam uh a thupi mahmah hi. Hih pen ingeina hikei ci-in va khaktan zolo ding hihang. Bang hang hiam cih leh a hunzui a kihei laam ahihi.\nPau leh La Kihei\nNidang in Tedim pau cih a om hilo in Dr. Khen Za Sian’ gen mahbang in (Zolus Journal 11) Tedim pau zong hong piangtawm pau ahihi. Pawl khatte’n hih thu theilo in a ki-Tedimsak mahmah bang om zen hi. Minam tuamtuam pau nam tuamtuam a kigawmteh tu a Tedim pau hong piang khia ahihi. Pau nangawn zong itheihloh kaal in ahun zui in a kilaih suksuk mah ahihi.\nLa zong tua bang mah in sanggam Laipiante’n hong puah in Guitar tawh hong thuahta uh hi. Nidang a Zola tawh a kibang nawnlo hong tamta hi. Nidangin Zola pen khuang leh sialki bek tawh a kithuah hi a, tuhun ciangin Guitar zong tawh kithuahta hi. Hih te khempeuh zong a hun zui a kihei na mah ahihi. I Zolai a bawl khia pa pen Rev. JH. Cope hi a, ama gelh dang pen tu ni ciang dong kizang saamlo in tawmtawm in kihei hiamhiam ta hi.\nPasian na ngawn ahun zui in a kihei mah ahihi. Leitung piancil lai hun in mite in Pasian na kihta mahmah uhhi. A min zong na lo ngamlo uh a, a min hem bek in na gen uhhi. To thum Pasian (Trinity) mahmah en lehang, a masa in Pasian (Pa hun-Thukham hun) cih bek a kithei hi in, tua hun lai a Pasian’ thupiakte mihing te in zui zolo mawk ahih ciangin Pasian in lam khat hong hong hi. Tua hi in hunkhat ciangin Pasian takpi mi bang in hong piang tazen hi (Tapa Zeisu hun-hehpihna hun).\nTopa Zeisu hong pai lai in ama hehpihna a ngah kha mi tawmkha bek om in leitung hong zelh zolo hi. Topa Zeisu zong ama’ hun lai in Galilee kiim bek ah kileh a hun bei ahih manin mundang gam dang hong tung zolo in Pasian in a ma nungah Huhpa Kha Siangtho (KSTho hun-sepkhiat hun) hong sawl ta hi. Tu laitak pen Kha Siangtho hun ahih manin Kha Siangtho in mun khempeuh ah na sem kawikawi in kicing kawikawi hi.\nPasian in a ki-imcip thusim te zong kong gen ding ci-in kamsaang Jeremiah tungah acih mah bang tuhun Kha Siangtho hun ah mitampi in thuthuk nono thei in kipil thei mahmah hi. Nidang in Kumpite leh Biakna makaite bek ii kep cing a thupite tu in mi khempeuh kiangah Pasian in pholakta hi. Tu hun ciangin a kidophuai thu khat ah “a ki-imcip zo thu” cih pen om nawn khollo hi. Tua pen Kha Siangtho nasepna hang ahihi.\nKhat vei Pasian a kihei leh nisuah na lam mite’n (Asia) a maitang mu in, Nitumna lam te’n (America) a nung bek mu hi. Tua hi in First World te’ muhna leh Third World te’ Pasian muhna a kibat lohna pen a etna uh leh a kilak a kibatloh man ahihi. A muh dan uh maan tuak napi-in ngaihsut siamkei leh nang’a maan kei a kici thei ding ahihi. Pasian’ nung hei san kaal pen lungzinhuai mahmah khading hi. Lai Siangtho sungah Pasian pen zanni, tuni, a tawntungin kikheel ngeilo na ci hi, hih thu a maan mah ahihi. Pasian pen kikheel ngeilo a, kihei thei bek hi cih phawkhuai hi. A diak diak in Pasian’ kikheel ngeilohna pen a sunglam thu ahihi. Mi hingte pen isung leh ipua a kikheel baih mahmahte ihihi. Tungg Thang (UB Fellow, Silliman University, Dumaguete City, Philippines)\nPrevious: Kawlgam Immigration Ministry in Visa vai tangkona nei\nNext: Vantehna tuamtuam ~ Thang Siangh


url: =· Kawlgam Democracy makaaipi leh NLD makaaipi Daw Aung San Suu Kyi Singapore gam ah ngaihhawh kawmding in 9/20/13 ni Siangapore sunhun nai 1:30 pawl in Singapore gam tungta a, Kawlgammi 150 Zomi pawlkhat akihel in nadawn ngeingaai napi uh in Singapore kumpi thuneite in phallo ahihman in mipi tawh kimu thei naailo hi. Daw Suu Singapore gam ah ni 4 sung taamding a, Singapore uliante tawh akimuhkhop ban ah 2013 Singapore gammakaaite khawmpi ah kihelding hi.\n· Kawlgam Nypidaw huam Waigyi veeng a teeng Ko Zaw Latt akicipa khat leh adang mi 3 te Palik 80 in 9/19/13 ni zaankim in thu omlopi in buluh in man uh ahihman in khuasungmi 400 vaalding in Palik te hawlmang in palik 22 naman in khihcip uh hi. 9/20/13 niciang Adang palik 150 ding in akiman palik 22 te galvante keng in honkhia leuleu uha khuasungmite tawh langnih nasiatak in buai in palik 6 zato kipuak hi.\n· Kawlgam sung kilemna amazan theihnading in numeite zungthukkha a kiheltheihnading ngimnatawh 9/22/13 pan nithum sung Yangon khuapi Excel Tower ah Numei khawmpi khat bawlding geelna kineihi ci in Numei kipawlna makaai Naw Suu Sana Hla Hla Soe in 9/20/13 ni in genkhia hi.\n· Shan minam saklam thautawi SSA/RCSS,, Pa-Oh minam thautawi PNLO, Shan minam thautawi khanglam SSPP/SSA kipawlna thumte leh kawlgam kumpi kilemna bawlpawl 9/20/13 ni in Shan gam Taunggyi khuapi Taunggyi Hotel ah kimuhkhopna nei uh a political dialogue tawh kisai kikumkhawm uhhi. Hih kimuhkhop na sung ah adiak in nisuahna lam gaalkaap maang G-1 khat zong kihel hi.\n· Syria gam tualgaal aventheihnading a US-Russia te geelna ahi Chemical gaalvanteng suksiat nading tawh kisai in Syria kumpi te in 9/20/13 agamsung uh a Chemical gaalvan akoihna uh mun pawlkhat Chemical gaalvan daalpawl OPCW tung ah apkhinta uhhi. Gaal veng kuanta cih lam igennuam hi.\n· Pacific tuipi tungpan ongkipankhia Typhoon huihpi ahaatna tai khat 150 thatawh Philippine, Taiwan leh China gam khanglam teng 9/20/13 zaan pan 9/22/13 ni kikaal nasiatak in nawkding in khuahunsiamte in genkhol uh ahihman in tuipi tung a ngabengte, mipi te koici kidaalding cih lung himawh mahmah uhhi.\n· US lawmaker te in ongtungding 2014 kum akipan USA gam a mizawngte vaakna Food Stamp khiapding tawh kisai 9/20/13 nipan meetang khiat kipan ziahziah ta uhhi. Azenzen in hih Food Stamp khiapding thukimna omleh mipi 4 million sukhading a kumpiten $39 billion ngahding uhhi.


url: =UN huangsung OPE Department ah kamphen asem mi 7 ki khawlsak ~ ZD :: ZOMI DAILY\nposted on 28 March 2017 at 2:34 pm Lomkholna: Malaysia, News, Refugee, Sawltak\nMalaysia UNHCR huangsung aom OPE Department ah kamphen asem laitak mi 7 te nasep khawlsakna lai kipia cih kiza hi. Tua aki khawlsak kamphen mi 7 tepen Hakha mi 2, Falam mi 2 leh Tedim mi 3 kici hi.\nZanni in nasep khawlsakding vai theihsakna lai akipia uh hi a, asep nunungni ding uhpen May 26 nidong bek ahihi. May 26 nidong nasepdang azontheih nadingun ahun khanih (Two months Notice) akipia cihding ahihi.\nIhlawhdan nuam kisazaw leh dal nalsa ahih manin OPE Department akici ziauziau hi a, ataktak in hih OPE zong RSC ci’n kilaih khin hi. RSC pen Resettlement Support Center cihna hi a, US gamtawh akisai zawdiak teng adingin nasem Department khat ahihi.\nIOM kici “International Organization for Migration” nuai ah OPE (RSC), DHS, Medical, Culture Orientation Class, Departure cihbang in adawldawl in omsak uh a, hih IOM nuai ah asemteng khempeuh US kumpi in khasum apiak uh ahihi.\nUS gamsung ah President dingin Donald Trump hongkahzawh akipan US gamsung ah Refugee alakzahding khiam bekthamlo, asumzatding Budget zong khiampah uhhi. Tuahangin hih IOM nuai ah asem kamphen tezong khawlsak nadingin Notice Letter akipia kici hi.\nTuaban ah Refugee Travel Ban ci’n abeisa March 16 ni akipan khali sungbang US gamsungah Refugee alutding pen ki khakcipmawk ahih manin, hih IOM Department nuai ah asem kamphen tezong nasepding omlo, Interview omlo ahih manin, nasemmi akikhiam kici hi.\nKamphen “Interpreter” te bekthamlo, UNHCR huamsung ah asem Malaysia gammi Officer te, Staff tezong ki khawlsakding cih kiza hi.\nKhawlsakding Notice Letter akipia tepen Hakha, Tedim mi, Falam kamphen teng hi a, Rohingya kamphen te kihello cihi.\nUNHCR huangsung ah kamphen mi 7 aki khawlsak banah tentan kahna CO Class ah naukem in asem zong mi 2 khawlsak uh cih kiza hi. Avekin aki khawlsakpen mi 9 phata kici hi.\nAbeisa nungdiak in RSC ulian khatin kamphen nasem mi 10 khawlsakding cih tehkhia ngei kici a, tu’n mi 9 ki khawlsakding hita hi. Adang mikhat aki khawlsak behlaidiam cih ki theician nailo hi. Ref: Salai Cho Mana Thang\nIOM Medical ah asem kamphen tezong mi 5 ki khawlsak cih Theihtlei News te’n gelhkhia uhhi. Tua mi 5 tepen UNHCR huangsuang aom IOM Medical ah asem mi 3 leh Tawakal Hospital aom IOM Medical ah asem mi 2 ci uhhi. ZD Sawltak #zomidaily\nPrevious: Mandalay ah galvan thaupi pawlkhat leh mi 3 kiman ~ ZD\nNext: Italy gamah numei te khasim anin paiciang ni 3 sung “Menstrual Leave” kipiading ~ ZD


url: =Deihdan Deihlo ~ T. Sawm Lian :: ZOMI DAILY\nposted on 21 January 2015 at 7:05 pm Lomkholna: Article, Sawmlian\nPapi khat in a innkuan nuntakzia uh a ngaihsutsut ciangin a maan lo lianpi omin thei hi. Zan a ihmut ding ciangin Pasian kiangah a deihdan hih bangin ngen hi :\n“Topa aw, innkuan adingin ni simin naikal giat (8) bang na nakpi’n ka sem a, tua ka sep sungin ka lawmnu innah om maimai-in, ka nasep a tawlhuaizia thei leh ka ut mahmah hi. Tua ahih manin Topa aw, hehpih takin ni khat bek a pumpi leh ka pumpi hong kikheksak in”\nThuumna a dawng Pasian, na khempeuh ahih thei leh thukhenna hoih a bawl siam mahmah in inn sung pa-pen ngetna dawngin, zingsang a thawh ciangin a pumpi pen a lawmnu pumpi tawh na khek takpi hi.\nA thuumna Pasian in dawng hi, cih a theih ciangin lawp takin tho-in, zing-an ding buaipihin, naupang phongin, a sang formte uh kaikhawmin, nek ding an pia a, suna a nek ding uh a tunsak khit ciangin sanginn ciang va kha hi. Tua ciang manmawh takin kilehin, puan sawp ding teng sawpin, a sawp khit ciangin sai-ah nek theih tuamtuam lei a, manmawh mahmahin inn lamah ciah kikin, fridge-ah koihin, a sum zat khempeuh a tuat khit ciangin tho-in Zawhngeu an piakna hahsiangin, Ui a silsiang kik khit ciang nai a et leh nitak lam nai khat bang na sat ta mawk hi. Zingsangin a lupna puante khep mangngilh hi, cih phawkkhia kik a, manmawh deuhin lupna a hahsiang khit ciangin mun phiatin, choka hih siangin, pausia kawt tawh sitting room hahsiang hi.\nTua banga buai mahmah-a a kiveivei lai-in nai a et leh naupang sang tuak hun hi, cih mu a, nitak meh ding pawlkhat lei kisam lai hi, cih a theih hangin lei nading hun nei nawn lo hi. A nasepna kawt niangnuang tawh naupang dawn/pi dingin paikhia a, a ciah lam\nciangin naupangte in nektheih tuamtuam ngen uh a, lei nading sum pua lo ahih manin khualaiah a tate tawh kinial gawp hi. Inn a tun ciangin naupangte nek ding bawlsak a, homework bawlpih in, tua khit ciang a puansawpte tumin, TV sunga Cartoon film (Tom & Jerry!) naupangte et a etpih kawmin puan nawt/taih-in, a zawh phetin nitak an huan kul pah. Kan ding alu meet siangin, a kan nading sathau lei mangngilh cih kiphawkkik ahih manin a vengte sathau leitawi a, khai nek ding silsiangin, mehtui zong siangmawng tui bawl man bek a, ngapik, mehthuuk leh lothangkang zong bawlkhawm man lo hi.\nAman phetin nek dingin lui-in, kuang teng a silsiang khit ciang nai 7 bang hi ta. Naupangte silsiangin, lai a simpih khit ciangin nai 9 bang satta, sep ding tampi mangngaih hi cih a kiphawk hangin gim kisa luata ahih manin bangmah sem nuam nawn loin ihkhun lam zuan hi. Sun lama a tawldan leh nasep theihpih loin a lawmpa in na kawi a, mang kician zong nei thei loin ihmu hi.\nZing a thawh ciangin lungsim takpi tawh a lupna kiangah thungen kik a, “Topa aw, ka lawmnu tawh pumpi kikhek ding kong ngetna nong lawhcingsak manin ka lungdam hi. Ka lawmnu innah a om maimai ka na sa zel a, tu taktak ciangin bel a tawl dingdan theisiam ta ing. Ka nasep a tawlhuaizia ka hilhnop luatna lamah a nasep tawlhuaizawkna ka phawk hi. Topa aw, tu taktak ciangin ka sinlai zota ka hih manin hehpihna tawh ka pumpi leh ka lawmnu pumpi ka kikhekkik ding uh hong phalsak in” ci hi.\nA pilna leh siamna thei batloh Pasian in, “Ka tapa aw, na sinlai sin zota na hihna thu ka thei hi. A ngeina banga khekkik zong ka ut a, ahih hangin kha kua sung beek tua banga na om kisam ding hi. Tu zan gai na hih manin!!!”\n(Hih thu pen kua gelh hiam, cih zong kithei lo, Officer khat i ‘testimony’ a kigelhkhia tawh kibang, innkuan sungah nasep kitheipihlohna hanga kitelkhialhna piang thei ahih lam phawk nading a pawlkhat behlapin hong kisuaksak hi. Hih thu tungtawnin hih sanga manphazaw a gelh om leh….\nT. Sawm Lian, Editor\nTangko – September 2011\nPrevious: Tuhun khangnote leh Pasian thu ~ Dr. Ngul Khan Pau\nNext: Tuicin Tun Nawn Loh Nading A Lim (Sign or Symbol)


url: =Zomite aading muhtheih kipumkhatna ~ Suang Khen Pau :: ZOMI DAILY\nposted on 25 May 2019 at 2:59 pm Lomkholna: Article, Suangkhenpau\nThupatna :: Mangte in, “Kipumkhatna in thahatna hi,” ci uh aa, Kawlte in ahih leh , “Bawnghonte kikhenleh sahang in tuah hi,” ci-in ei Zomite’n bel, “ Nupa kilungtuak khua khat in zolo; khua khat kilungtuak khua kua in zolo,” cih paunak ih nei hi. Singkung a tangpote tukbaih-aa: a khawlpote puk hak hi. Khauzang khat sangin a kihekkhawm namkhau botsat hak zaw hi. Tua bang mahin ih minam dinmunah Zomite ih kipumkhat ding kisamta bek hilo in, a kul hi ta hi.\nA kikulna thu Khristian biakna tung tawnin ih en ding hi. Amasa-in Zomite hong kikhenkhamsak thute ih suutphot dingaa, tua khit ciangin kipumkhat nading a kisapzia enin , a tawpna ah kipumkhatna ih neih theih nadingin sepkhop-bawlkhop theih ding thu pawlkhat ka hong sung ding hi. Zomite’ kipumkhat theih nading lampi a khunsawm ihi hi.\nI. Hong Kikhenkhamsak Thute (Factors Leading to Division)\nZomite tu laitak ih kipumkhat theilohna ka et ciangin a hang pawlkhat a nuai-aa bangin ka mukhia hi.\n(1) Ih Tual Lungsim (Localism)\nThu tuamtuam hangin mun tuamtuam leh khuata tuamtuam ah kithehthangin ih teeng hi. Tua manin makai tuamtuam leh ngeina tuamtuam ih neiciat hi. Pau leh awsuah tuamtuam zong piangpah hi.Kizop-kivanna hamsa ahih manin khua khat leh khua khat mi tuampi ih suak hi. Kidemna tuamtuamte in zong mikhual hong tangsaklai hi. Tual lungsim neihna hong khang semsem aa, Khristian ih suahkhit ciang nangawnin tua in kikhenna piangsak hi.\nTual lungsim, kual lungsim, leh huang lungsim neihnate in eite hong kikhenkhamsak takpi mawk hi. Tual lungsim a khauhpai nadingin zong khua khat leh khua khat a mual a guamin hong hal-in ih awsuahte tangkai mawk takpi hi. Tua manin tual kibatlohna munte-ah kihuh kipanpih nopna omlo pah hi. Pheisa-liangsa ci-in ih kikhenmawk hi. Simta-zota, sakmi-khangmi ci-in ih kilo hi. I hihna bangin ih kimu thei kei hi. “Nang pa’ mei sang kei’pa mei sau zaw,” ci-in ih kidemden aa, ih kipantahnuam kei hi. Kipantah cih thadah ih kipanpihnuam keilai hi.\n(2) Ih Beh Lungsim (Excessive Clan Spirit)\nTual lungsim a behlap dingin beh lungsim na omlailai mawk hi.A behpa ahihleh nasep guan nuam deuh pawlkhat ki-om hi. A behpa ahih leh sum leitawi a piabek ki-om hi. A khialh hangin a behpa ahih nakleh panpih cih bangin beh lungsim khat pen Zomite’ sungah om gige lai mawk hi.Jesuh’ beh ih hihlam ih kimangngilh denkeeii laimawk hi.Deihsakdiak leh pahtawinopdiak kinei hi.Nung pan-in tawsawn nopdiak ih nei hi. Tua in ih pawlpi sungah ahi zongin, kipawlna khat peuhpeuh leh kumpi nasepna sungah nget bangin hong ne-in no pawl, ko pawl, cih hong khangpah lian hi. Tamlo na leiileii tua bangin kideidana kulhpi ih cian sawmlailai hi.\n(3) Ih Pawl Lungsim (Denominationalism)\nTual lungsim leh beh lungsiam sangin a siahuai zaw khat in pawl lungsim neihna ahi hi. Pawl lungsim neihluat manin unau-pata, sungta-putu ih ki-innlamtanh lianlianlai mawk hi. Ih Khristian nuntakna sungah ih picing nailoh man hi zawkha dingin ka um hi. Hih pawl lungsim hong khauhlua ahih manin Tuitphum, RC, AG, EBC cih bangin kigim neihna om aa, tuiphumte in ‘ko a innpite hi ung,’ cih lungsim hong neipah hi. Pawl dangte in zong miluite-piangluite ci-in thupisim deksuaituanlo hi.\nTuiphum sung nangawnah ko TBC, ko ZBC no ZBCM cih bangin kilangmuhna lianlai mahmah mawk hi. Pawl lungsim neihna lianlua ahih manin unau sanggam khat hi gegu na pi, dongtuakna nagawnah kidon kilkello cihzah dongin Khrih hong itna ih pawlpi sungah ih neuseekseek hi. Pawl lungsim hong uangluat ciangin thupomziate nangawn dongah, “Huate upna peengte, hiate limsangte, ko pen upna laingil neite,” cih bangin ei aabek mah man ih sa liuleu mawk hi. A taktakin ei thupom pen ei adingin a dik pen ahi zah khatin mite’ thupomte zong amaute adingin a dik pen ahihlam ih muhsakkha kei hi. Hih pawl lungsim neihna in ih minam sungah unau-sanggam khat ih hih lam muh theih nading ih mit hong tawsak lailai hi.\nIII.Kipumkhat Nading A Tawsawn Thute (Factors Leading to Unity)\nKipumkhatna tawh kisai-in hong tawsawn thu pawlkhat om aa, tuate a nuai-bangin kong sungkhia hi.\nA. Pasian’ Thu Tungtawnin Etna (Theological Imperative)\nKhristiante’ biak Pasian in Tothum Pasian(triune God) ahi hi. Thumgawm Pasian khat ahi hi. Pa Pasian, Tapa Jesuh Khrih leh Kha Siangtho ahi hi. Pa Pasian pen vannuai-aa piang mihing, ganhing, sihkung-lopa, tuipi-mualmau, nuntakna nei leh nuntakna neilo na khempeuh a bawlpa (creator) in hong kilang hi.A bawlsa nate puahin kemin a zuun Pasian (sustainer) zong ahi hi. Tapa Jesus Khrih ahih leh Pasian’ bawlsa mihing leh nate a gumkhia (savior) dingin hong pai ahi hi. Kha Siangtho ahih leh mihingte tawh omkhawm aa, a siansuah (sanctifier) ding in hong kilang ahi hi.\nTothum Pasian khat ahih hangun a nasep uh a tuamtek ahi hi. Tua hi-a Zomi Khristiante kipumkhat ding ih cih ciangin kipumbatna (uniformity) a cinuam ka hi kei aa, ii kibatlohna sungmah panin kipumkhatna (unity in diversity) a gennuam ih hi hi. Pa pen Tapa ahihloh mah bangin Tapa zong Kha Siangtho hilo hi.Ahi zongin amaute’ Pasian hihna sungah pumkhat ahih mah bangin Zomite zong ih kipumkhat theih nading a pulaaknuam ka hi hi. I biak Pasian zong kipumkhat-in Tothum Pasian ahih leh eite zong banghangin kipumkhat theilo ding i hi hiam?I pawlpi’ minte lobuang eite’ kilamdanna mahmah ka muzo het kei hi.\nB. Mihing Hihna Tungtawnin Etna (Anthropological Imperative)\nLeitung-a piang Zogam a kicihna mun-aa teng Zomite pen mihing mah ih hikhawmciat hi. Mihing ih hih zahkhatin mihing zia-le-tong, nuntak-khuasakzia, ngeina leh lai, kampau leh ham a nei minam mah ih hi hi. Lunggulhna (will), theih theihna (cognition) leh khentat tawn theihna (violation) ih neiciat hi. Tua mah bangin nuntakna kha (soul) a neitek ih hi hi. Tua ahih manin kipumkhat theiloh nading thu a omkei hi. Mihing ih hih manin mihing neihding-a kilawm ki-itna, ki-lemna, thumanna leh suaktakna tawh ih kipawlkhop theih ding ahi hi. Mihing hikhawm bek thamlo-in minam khat Zosisan nei vive ih hih manin ih kithuhual theihloh nading thu mahmah om lo hi. Tu hun pen kikhenkhap hun hi nawnlo aa, kipumkhat hun hita hi. Kigensiatsiat hun hinawnlo-in kipahtawi hun hi ta hi. Kilangpan hun hi nawnlo aa, kipanpih hun hi ta hi. Kitelkhialh hun hi nawnlo-in, kitelsiam hun hita hi.\nC. Pawlpi Tungtawnin Etna (Ecclesiological Imperative)\nZomite lakah Khristian 95% ih hita hi. A nungta Pasian um-a Khristian biakna a biate ih hi hi. Tu laitak-in pawl tuamtuam (denominations) ih hih hangin I biak Pasian kibangin, i up kibang-aa, ih laisiangtho a kibang ahi hi. A taktakin hih pawl tuamtuamte pen gamdang pan-aa hong pai sangmangte hong ken hilel hi.Judson sangmangpa pen America gamah a omlai-in Tuitheh (Congregationalist) mi hi aa, sangmang nasep sem dingin hong pai-in India a tun ciangin Tuiphum (Baptist) a suak ahi hi. Judson sangmangpa pen Tuiphum na suak keileh tulai tak-aa a kituiphum sak mahmah nang-le-kei zong tuiphum hi keek khalo ding hi hang.\nTua hi aa, i pawl lungsimte pen sangmangte hong puak pawlpi tungtawn-aa hong piangkhia ahihna kiteel mahmah hi.Tua bang ka cih ciangin sangmangte a mawhsak nuam ka hi kei hi. Amau zong amau hunin a hoih pen ding ngimna mah tawh hong pantah uh ahi hi. Ahi zongin tu-in pawl kideidan-aa ih kilangbawlbawl leh sangmangte’ mawhna hang hi nawnlo dingaa, nanglekei mawhpuak hong hita ding hi. Pawl lungsim neihluatna in kipumkhat nadingin hong khaktan tawntung hi. A minin pawl tuamtuam ih hih hangin ih To khat, upna khat, tuiphumna khat leh laisiangtho khat a tawikhawm Khrih sungah innkuan khat ih hih manin ih kipawl theihloh nading bang thu om zenzen ding a hiam?\nD. Tual Nuntakna Tungtawnin Etna (Sociological Imperative)\nZomite pen minam khat ih hi khawm aa, lampuan zawngkhawmte ih hi hi. Zogam ah tengin, Zo sinsan, Zo lungsim nei-in Zo an ne aa, Zo ngeina tawh a khangkhiate ih hi hi. Zomi-in piangin Zomi mah aa a si dingte i hi hi. Tuinaak khat dawn khawmin lociingkhat khokhawm aa, pumbuuk khat zangkhawmin tulpi khat a neikhawmte ih hi hi. Nopna-dahnaah a ki-uapliailiate ih hi aa, a bawng nuntak (communal life) minamte ih hi hi.Zuhai-sakbak a tangkhawmte ih hi aa, zulim-salim a kisuah masakte ih hi hi.Tua ahih manin banghangin ma pangkhawm theilo mawk ding ih hi hiam?\nBiakna lam panin kipumkhat theih nadingin ka etpak ciangin a tungaa thute ka lungsim sungah hong suakpak thute hi aa, kipumkhat nopna lungsim ih neih ngelngel leh bel ih kipumkhat theih nadingin thulela tampi mah omlai ding hi. Lai simte in ih ngaihsut beh ding kong hanthawn nuam hi.\nIII. Kipumkhat Nadingin Bang Sem Ding? (What should we do for Unity?)\nKipumkhat theih nadingin a kibang ngimna(common vision) leh a kibang kungmui (common goal) ih neihkhop ding kisam pen ding hi. I minam bupin kungmui kibang ih neihkhop ciang bekin na ih semkhawm thei pan ding hi. Tua kungmuite lakah pawlkhat a nuai-aa bangin kong pulaaknuam hi.\n(1) Zomi Hihna Thupisakkhawmna Lamah (Towards New Identity)\nCiimnuai masiah ih tangthu pen a kigenzelzul lai ahi hi. Ahi zongin ih pulepate’ khang-aa kipan tuni dong Zomi-in a kilo minam ih hi hi. Eile-ei ih kisap ciangin Zomi ih kici aa, mite’n hong sap ciangin Chin hong ci uh hi.Zogam sungaa om midangte in Tedim hong ci leuleu uh hi.Chin leh Tedim cih pen mite hong sapna hi aa, mite tawh ih kizopna-ah sangsiam-aa ih zatsiam ding thupi mahmah hi. Ahi zongin eilehei ih kisap ciangin Zomi ih kicitekthei hi. Tedim Kampau Zomite’ sungah awsuah zui-in Sihzang, Saizang. Teizang, Dim, Khuano, Losau, leh Zo etc., cih bangin a ke ki-omlai ahih manin tuate zong amau mun ciatciat-ah ih thupisak ding kisam hi.Zomi hihna sungah tua bang-aa a ke a ke-in, a bil a bilin, a khil a khilin ih omna in kimuhdah, ki-etsat, kipampaih nading hilo zawin ih hoihna honglak hi zaw gege hi.\nSihzang mi, Zo cih bangin ahi zongin a kilonuam ih om dingaa, tua zong ih thupi sim ding hi. Tua bang aa omna in ih Zomi hihna a kiamsak zong hi tuanlo-in a hoihna a pulaak ahi zaw hi.Paak huan sungah singkung nam tampi a om ciangin a etlawm pan hi zaw hi.Bangbang ahi zongin tuni dongin Zomi mah ih sangkim theipen ding hi. Ahi zongin mite’ hong sapna zui-in Chin ahih keileh Tedim a kicinuam a omleh zong, “Keng” sa-a thalnialpah ding zong hi ka sa tuan kei hi.Tuate in Zomi’ bei nading hilo zawin a thupit nading ahih lam phawkhuai ka sa hi.Tua ahih manin mite hong sapna zong thupisa-in eile-ei ih kimuhna zong thupisa-aa Zomi ih hihna ih kilat sak ding kungmui-in ih neikhawm ding hi.\n(2) Pupa’ Ngeina Zo ngeina leh Zolai Thupisakna Lamah (Towards Promoting Culture and Literature)\nZomite’n a kibang kungmui ih neihkhop theih nadingin i ngeina, i pauleh i laite thupisak ding hi hang. Ih ngeina pawite ahi zongin ki-it kingaihna late ahi zongin kepcing ih sawm ding hi. Ih Zopuante aa kipan ih vanzatte dongin thupisak ding hi hang. A diakdiakin minam khat-aa picing takin ih din theih nading ih lai leh ih kampau mahmah ih zuun ding kisam ka sa hi. Gentehna in tu laitak-in ih minambup in ih lai ih thupitsak theih nadingin Zomi Christian Literature Society ah kigawmkhawmin puahkhawm leng hoih mahmah ding hi. ZCLS in pawl kideidan lo-in a kilut thei Zomite’ lailamah khantoh nading a vaihawmpi ahih manin tua kipawlna-ah kituahin mapang khawmleng ih kithutuak baih pen ding hi.\n(3) Zogam Khantoh Nadingin Pankhopna Lamah (Towards Sustainable Development)\nThupha ngah minam ih kicihkeii sam hangin Leitugnah Kawlgam a zawng pen a hihna a khangsak pen Zogam-aa teng ei Zomite ih hi aa, 40% om hi, hong kici hi.I pianna Zogam khangto deknailo cihna hi. Mangkang kumpi in Zogam hong lak ciangin galkapbu khat in “ Pasian in leitung abawlin Zogam a hoihin lem manlo hi,” ciliang hi. Tua hi aa, Zomite’ kipumkhat theih pen nadingin Zomi Khantohna Committee neih ding kisam ka sa hi. Kayinte in neikhin uh hi. Tua bangin nei theihleng, “Zomi ahih keileh Tedim” cih nengnengte tawh ih buai mannawn kei ding aa, Zogam khantoh nading ahi; khuakim motor lam tun nading, khuakim in tuitha tawh mei a ngahzawh nading,khuakimah pilna a kisin theih nading, cidamna lamah khantoh theih nading, khuakimah kihona phone a om nading cih bangin ih semkhawm theih ding hi.\nZomite tomno sungin a khantoh theih pen nading ka lungngaih ciangin meitha(electricity) ngah ding kisam ka sa pen hi.Gentehna-in Meitei gun khakin meitha ngah lehang: anhuan nading sing kitom nawnlo ding aa ih gam hong nosuak kik ding hi. Huihlak kizopna hong khangto ding aa, phone leh internet-te deih bangin zang thei-in online tung pan leitungah ih zin kawikawi thei ding hi. Nisim ih nuntakna-ah tua meitha tawh na kisem ding a ahih manin ih living standard hong sangtuam mahmah ding hi. Meitha zang-aa sum bawlna private business kisem theih dingaa nasep manlang bek tham lo-in nasem ding zong hong tam mahmah ding hi. A khangtokhinsa gamte bangin mualkhat leh mualkhat sikkhau zangin ih kikawm ziauziau thei ding hi. Zomite khantoh theih nadingin mei ginatak (electricity) ngah thei leng lam bann pen dingin ka um hi.\n(4) Khristian Mission Semkhopna Lamah (Towards Partnership in Mission)\nZomite pen biakna mi, biakna uukte ih hi hi. Mission ih semkhawm ding hi. Mission Board khat ih phuankhawm dingaa tua panin sangmang ih puak ding hi. Kua pawl kua pawl cilo-in kideidan hetlo aa, tua mission board ah huhna sum ih puak lel ding hi. I pawlpi bulphuh lo-in Khrih leh lungdamna thu ih bulphuhzaw ding hi. Kha mangthang manin pawlpi ih phuh leh pawl’ min bulh sese lo-in Church of Christ (Khrih’ Pawlpi) ih cihsawm lel ding hi. A hih kei leh a kiang-aa a naii ompen pawlpi khat ih ap ngamlel ding hi.Tua bangin mission semkhawm lehang ih kipumkhat baih pen ding hi.\nHih thului in Zomite’ kipumkhat theih nading biakna tungtawnin etpakna hi aa, a hampi petmah ahi hi. Hih bang danin ka et ciangin kipumkhatlah nading lampi peuhmah ka mu kei hi. A diakdiakin kungmui ih neihkhop ding thupi pen hi. Aituam (private) sep lo-in minam tangin (national movement) sep ding thupi ding hi. A toi lungsimte ih tanzausak ding hi. A kawite ih seektang ding hi. A phawkte ih tamkimsak ding hi. A diakdiakin minam huamin Zomi Development Network cih bang khat phuanin khantohna ih seppah ding kisam ka sa mahmah hi.\nTu ni ciangciang ih minam bupin ih sepkhop bangmah omlo ahih manin ih veeikhop omlo aa, ih neihkhop kungmui omlo mawk hi. Neihkhop kungmui a om masiah kithuhual tak-aa nasep ding thubaihlo kha ding hi. Hih bangin minam bup kipumkhat theih nadingin kithusimna (recognition), kisansiamna (acceptance) leh lungsim kipiakna (openness) cihte ih neihloh phamawh ding hi. Amasa-in kipumkhat nopna lungsimah ih kituah masa dingaa, tua khit ciangin ih minam aading leh pawlpi aadingin ma ih pangkhawm ding hi. Suang Khen Pau, Myanmar Insititute of Theology, Insein, Yangon\nPrevious: Tedim mite a Simmawhhuai takpi mahdiam ~ Khaibawi\nNext: Zomi Movie kong biang dongah ~ Sia Do Khup


url: =Thupil dotna le dawnna ~ Nk Khanno :: ZOMI DAILY\nposted on 4 March 2015 at 5:37 am Lomkholna: Article, Khanno\nNi danglai in ah Kumpi Akbar kici a pilmahmah gam-uk kumpi khat a om hi. Thukhel dot uk mahmah in a gammi te kidem sak zel hi. Khat veivei ciangin a lamdang a nuihzak huai dotna khawng dong thei zel hi. A ma dotna te ahih leh a pil, a ciim, a tei mahmah lobuang in dawnkik theih ding thu hilo hi.\nKhat vei Kumpi Akbar in a lamdang le a khel mahmah dotna khat hong dong hi. Kumpipa dotna hangin gammi te cimawh in lungkia in om ngeingai uhi. A gammite a et kawikawi ciangin lukun tawh, lukhuat khuat tawh, khua dakdak tawh Kumpipa dotna ngaihsun in a om ngeingai uhi.\nTua hun laitak in Babel kici khangno khat Kumpipa mai ah hong dingkhia hi. Babel in Kumpipa dotna pen dawngkik zo ding cih amahlemah kimuanna tawh..\n“A vanglian Kumpipa aw, hehpihna tawh na dotna khatvei hong gen kik ve, kei mah in hong dawngkik ning.”\n“Ih gam sungah bawng bangzah om ahia?”\n“Hi hi a vanglian Kumpipa aw, ih gamsung ah bawng vekpi omzah pen tul le zanga le sawmgiat le kua linlian hi.” ci’n themvei zong zekai lo in Babel in hong dawngkik pah hi.\n“Babel, na takpi maw? Koi ci theih nahia leh?”\n“Avanglian kumpipa aw, na nasemte na sim sak in. A zenzen in bawngte hi zah sangin a tamzawk aaleh tua a val zah pen gamdang aa om a meltheih, tanau te uh ih gam ah hong hawh uh ahih man hi ding hi. A zenzen in a tawmzawk aa leh lah akisam zah pen a meltheih a tanau te kiangah a hawh man uh hiding hi.” ci’n Babel in dawngkik hi.\nKumpipa Akbar in a pil,ciim, tei Babel pen pakta mahmah in kumpi inn ah thudotpi dingin sam pah hi.\nKhat veivei ciangin logic bang lianin thu ngaihsutna in na khat peuh a hoih in bawl theilo zel hi. I ngaihsutna te suakta sak in khahkhiat theih ding kisam hi. Maths bangin kician sitset cih a om theilo a ki khelkhel a kipkholo leitung thute ah i ngaihsutna te suakta sak ni.\nPilna, ciimna tawh kidim in hoihtak ngaihsut khinkhai theihna, ngaihsutna te genkhiat ngamna le mukpau kampau siamna in na khempeuh bawlsiam thei hi. Nk Khanno Ref: A wise counting (Thettancho in zong kawllai in let ngei hi.)\nPrevious: Nuntakna a lamsangzo nasepkician khat septheih nading\nNext: Phawk gige ding leh nuntakpih ding Lai Siangtho mun pawlkhat\nSia Khampeek (Tongsan pu) in Doctor of Divinity ngah lungdam pihna


url: =Na Nu le Na Pa um kei in (3) ~ Lian Tuang :: ZOMI DAILY\nposted on 30 January 2016 at 11:15 am Lomkholna: Article, Liantuang, TuunlehZua\nTheisim khinkhian in\nNa sanggam khat peuhpeuh a ginat loh hangin nu le pa mai ah thuhilh vatvat kha kei in. Tua bang na hih ciangin nu le pa lungdam tuan hetlo hi. “ Kei om kei leng, sim mawh ngelngel ding hi” ci in na sanggam pa / nu hehpih huai sa lua in lunggim mahmah zawsop uh hi.\nDeih bangin a gamta nuamlo na sanggam pa /nu tungah itna le deihsakna tawh lungduai takin na gamtat khiankhian theih ciangin, pau loin a om khinkhian na nu le pa in “ Ka tate muanhuai ta hi” ci in lungsim tawlnga thei in nang tungah lungdam mahmah pan uh hi.\nUnau sungah a cithei le a lawhcing na hihna hangin nu le pa in ong it zaw ding sa kha kei in. Nang tawh kikhawlin mi hampha hih ding sangin a ginalo na sanggam pa / nu tawh ahi thei bangin nuntak khop ding lunggulh zaw le thupi sa zaw ahih lam phawk gige in.\nNu le pa tawh na om khak sunsun ciangin leitung thupiang tuamtuamte le hunthak van le nate khantohzia le nasep dante na theih bangbang gen zel in. Nitak mei-awi kawmin Cingkhup le Ngampawm tangthu, Thangho le Liando tangthu, Penglam tangthu te ong gengen hunte phawk kik in la, tua hun lai in zaknop sa lua in na hak kilkel mah bangin amau zong na gen thute zaknop sa lua in na gen bangbang sun tawh zan tawh zaza nuam uh hi.\nHun lem na neih simin u sung nau sung thu, innsung panmun ( bangkua, haitawi tanu tapa,..)beh le phung thu leh tangthu tuanthute nu le pa kiang dong zelzel in. Ong gen thute lai tawh ciamteh pah lianlian in. A lungsim sunga om thu tampite ong gen khiat theih uh ciangin a lungsim pumpi cidam tangzang tuam kisa uh a, thu le la vaihawmna leh heksuk hektohnate ah ngaihmuang takin gamtang thei kisa pan uh hi.\nHunthak vanzat tuamtuam ( Phone, Internet, facebook, viber, gmail, cycle, mawtaw,…,) na neih bangbang Nu le pate in a zat theih dingin sinpih hamtangin. Itna deihsakna tawh na hilhna na kikholhna uh hangin a lungsim nosuak kik dinga, “ Naupang ten ong sawl tantan uh a, .., ” ci in a lawm le gual lakah gengen pah ding uh hi. Nang tungah zong a gen kholloh uh hangin nuam mahmah citciat ding uh hi.\nHunthak vanzat tuamtuam ( Phone, Internet, facebook, viber, gmail, cycle, mawtaw,…,) na neih bangbang na sinpih ciangin nu le pate in na mit-hek ong en gige uh hi. Hawmthawhna le zahpihna khat na neih khak zenzen leh zum mahmah uh a, “ Thei zo mahmah khang ee” ong cih san uh hangin a lungsim tawng ah “ ka ta ten hai ong sa lua hi zen veh e” ci in khasia khinkhian uh hi.\nZi le pasal na neih ciangin nu le pate in Ni danga a ngaihsut ngeiloh thu khat ngaihsun den uh hi. “ Ka ta in kei ong ngai lai hiam “ ci in na gamtatna khempeuh ong encik liplep hi.\nNumeite in na teknu na tekpa le na pasal sanggamte mai khawngah na pasal mai-ngap bawl lua kha kei in. Hawmthawhna le nopnehna gamtat kampau zang kha kei in. Na theihloh kal in na manawhte na heh sim mahmah thei uh hi. Na pasal tung na bawl ahih hangin amau a simmawh in kingaihsun pan lian uh hi.\nZi na neih ciangin na sungh lamte in a lunggulh mahmah le a theihnop mahmah uh thu khat bek om a, tua in nek le dawn, silh le ten na guan uh hiam cih te hi lo hi. A pasal le a manawhte in a it bawl uh hiam cih ahi hi.\nNu le pate in na tate ( a tute ) a tawi ciangin naungek a kah zenzen leh la pah daidai kei in. Na lak daidai leh kei kepding phallo ai tam ci in kisuang giugeu a khasia dekdek liang thei hi.\nNa ta ngek lai a ci a nat ciangin a pi le pute tawi sak, kem sak hamtang in. Kem nuam khoi nuam lua kisa in tu khinkhian thei lo zezen uh a, ahi zongin a ma thu in ong la ngam hetlo uh na hi thei hi.\nPrevious: Chinese Diaspora ~ Hau Za Cin\nNext: ZAM Thupuak :: 31 January 2016


url: =Puteek kum 90 khatin tuikia naungek khat honkhia in lamdang kisa :: ZOMI DAILY\nposted on 27 March 2018 at 11:18 pm Lomkholna: China, News, Sawltak, World\nSouthwest China, Sichuan Province sung aom Santai County ah puteek kum 90 aphakhin khatin tuikia naungekno khat honkhia cih thuthang pen Social Media tungah ki thehzak in, lamdang leh thupi kisa mahmah hi.\nHih thupiang pen nungkal Wednesday (March 21) nitaklam 4pm hunpawl in thupiang kici hi. Santai Country, Hejiaqiao khuasung ah ateeng naungek kum 1 leh alang (18 month-old) aphapan khatpen api tawh luidung ah setbingneu “Toddler Bicycle” tuangsak in akikem uh ahihi.\nTualaitak in tua naungek pen naupang setbing tawh lui sungah kiasuk citciat hi. Tua lui pen tui avot mahmah, votlua kisa in tuibang akhalliang “icy river” akiciliang khat ahihi.\nTua naungekno lui tuisung ah akiatsuk ciangin api inzong acihnading theilo in, patau mahmah in honghuh un ci’n huhna ngenin awngsasa hi.\nTuaphual panin Meter 100 pawlah aomkha putek kum 90 aphakhin khatin tua naungekno tuisungah kiasuk cih atheih ciangin omkhong theilo in, athaneih sunsun tawh delhpheipah hi.\nLuidung pen kiakpo in, tua kiakte nalmahmah kawmkal ah puteekpa zong taiphei in, lui sungah tuaksuk vingveng hi. Tuazawh asawtlo in naungekno pen aliangah puakawmsa in ki mukik hi.\nLui apanglam pen buan nawimahmah sawnsawn ahih manin, puteekpa pen amathu tawh luinawl ah paikhiatheilo in, khuasung mite’n akaihkhiat ciangin paikhiatheipan ciliang hi.\nMore: Kawlgam ah tui khanggawp in cimawh dongtuak mi 100,000 val phakhinta\nTua naungekno akem piteeknu leh a innkuanpih te lungdam mahmah uh a, lungdamko dingin apai uhciangin puteekpa in “hih naungekno ka hotkhiatna hangin kasi phialzong in kiman kasa zawlai hi. Amahpen ei te ii mailam lametna ahihi” ci’n genkhia hi. Hih puteek kum 90 aphakhin ii kammal in mipi te lungsim sukha mahmah hi. Nang ee….. Sawltak #zomidaily\nPrevious: Malaysia NSE lamzikpi tungah mawtaw khat puakkham, ahawlpa meikanglum\nNext: Indonesia, Bali ah nelvang sung vankham hento in apuasim mi 3 kiman\nHa amanphat zia; thukhun lampan etna (tooth; judicial power) ~ Dr. Nang Khan Lian


url: =PAU LE LAI. Rev. Hen Khan Go (Th.D cand.) - Laibu Saal\nHome > Thuluui/Articles > PAU LE LAI. Rev. Hen Khan Go (Th.D cand.)\nPAU LE LAI. Rev. Hen Khan Go (Th.D cand.)\nPau Le Lai\nRev. Hen Khan Go (Th.D cand.)\nThupatna: Pau panin Lai piangkhia a, lai om masa hi lo hi. Kam paupau napi’n tuni dong mah lai a nei nai lo leitung ah tampitak mah om lai hi. I thulu zui-in, tangpau le tua pau pan lai hong pianzia i gen ding hi.\nTangpau i cih in bang hiam? Late Lai Siangtho a siamte in Egypt kumpite in kumzalom 16th lai-in Hebru pau na zang khin hi, ci uh hi. Scotland James IV in (16th Century) hunin zong tua bang mahin na gen hi. Ama genna ah Lai Siangtho sung mimasate in Hebru pau pau uh hi, na ci hi. Anreas Kemke (17th Century) hunin a genna ah: Pasian in Sweden-te' pau-in pau (God spoke Swedish), Adam in Danishte pau zang (Adam spoke Danish) in, Gulpi in French (Piantit) pau zang (The serpent spoke French). Becanus in a genna ah: Pasian in Germante pau zang hi na ci hi. Zomite tangpau bang pau ahi tam? Hih pau sungah a kihelkha nam li tawh i en suk ding hi.\nI. Pau (Language) i cih in ngaihsutna genkhiat theihna (Arbitrary) hi na ci uh hi. Tangkamte sungah paudan (form) le khiatna (meaning) a kizopna om vet lo hi na ci uh hi. Kammal cih pen ciamtehnate (symbols) hi a, lamlahna dana suan (signs) dan hi lo hi. Mihingte kampau dan zui-in nuntakna a nei khempeuh ganhingte’ ham nangawn a kikhen thei ahi hi. Tua kammal ciaptehna "Symbols" le lahna "signals" bangci kilamdang hiam? Nawitep ganhingte lakah a sanglen zawdeuhte in hih launa, thangpaihna cihte lakkhia thei uh hi. Zawng gol mahmah (Chimp) a kicite in nulepa lungulhna kilakkhia thei uh a, ahi zong hun tuamlak khop (date) cih tuam nei thei lo uh hi.\nKhitui luanna pen i pumpi i thuakna zia a lakkhia (sign) hi=in mihingte, ganhingte in lakkhia thei hi. I nuamna i dahnate tua khitui in lakkhia hi. Ahi zongin mihingte bek in lahkhiatna (action) kinei hi. Apau thei lote nangawn in a khut uh tawh pau ding teng lakkhia thei uh hi.\nII. Pau i cih in malkhat le khat a kizomsak ( System ) ahi hi. Kizopna a nei mel lo pau cih bang om lo ding hi. Gentehna in India gam pan hong pai American-te in a kigawmzau pau nei uh a, a kigualh zia (system) dan gina takin nei lo uh ahih manin, a pau uh khangto lo pen pah hi. Navaho-te pau theih zawh nadingin kum 30 sawt hi na kici hi. Hih minamte in galpi nihna lai-in amau’ pau pen kizopna (communication code) in na kizang hi.\nIII. Pau i cih in a gingkhia ( Vocal) hi. Tu laitak i zat ngeingai paute a tungin kammal tawh a kigen a sa hi a, a kigelhkhia kuama a' om tuan lo hi. Nitumna lam gamte’n a kigelhkhia pau a neih zawh kum 5000 bang sawtta hi, na kici hi. Tua manin pau pen a hunhunin kikhel toto thei a, leitung ah pau nam 6280 om hi ci-in kimukhia hi. Tuate lakah gindan a kilamdang phadiak 450 in kikhen thei hi na ci uh hi. Pau namkhat peuhpeuhin gindan (sound) tam nei loin tua gindan a huh dingin laimal a kibawl behbeh ahi hi. Gentehna-in Mangkangte in laimal 24 nei uh hi. Mi pau tampi amau pau suaksak uh a, tu lianin leitung ah a kithei pen pau suak hi. Zulu-te in mal sawmlilegiat (48) nei uh a, Hawaiian-te’n mal giat (8) nei-in, Cambodia-te’n sawmsagihlenih (72) nei uh hi. Zomite in Pau Cin Hau lai le Mikang lai namnih i nei hi. Pau khat peuhpeuh sungah a tangpi-in awsuah 100 kiim om hi. A tawmpente ah 15 om thei-in mikangte a' 46 om hi.\nIV. Pau i cih in ciaptehna (Symbolic) hi. Ciaptehna i cih ciangin ngaihsutna genkhiatna zong kici thei hi. Ciaptehna’ gennop i tel zawh loh thu pawlkhat zong om thei lai hi. I Lai Siangtho zong tuadana ciaptehna tawh a kidim paupi nam thum bang a kizang ahi hi . Gentehna-in: Khut, khe, tokhom cihdan a tuamtuamte na om hi. Tua ahih manin tanglai biaknate, Buddha biakna bang ah lim tuamtuam na om hi. Tuate pen a tungin pau hi a, tu-in muhtheih lim tawh a lahkhiat uh ahi hi. Lim khat ahih nakleh paukhat hi-in khiatna khat nei hi. Zomite mualsuangte tungah zong lim tampi a kisuai om a, tuate in gennop/khiatna (meaning) nei ciat hi.\nPau i cih sungah Grammar le Vocabulary namnih kihelkhawm leuleu hi. Grammar (Syntax) i cih pen a kikhak le ciangtan nei ahi hi (Grammar-Syntax is closed and finite). Laimal (Vocabulary - Lexicon is open and infinite). Laimal pen a kihong ciangtan om lo ahi hi. Kiimlepam kikhelna, gam ki-ukna, mi le mi kizopna, ngeina cihte sungah tuate om kim hi. Laps a kici minamte in Vuk a lawhna mal bekbek uh sawmlilekhat ( 41) nei uh hi. India a om Quichua minamte in Alu (potato) a cihna bekbek uh mal 200 nei cizen uh hi. Mikangte in a vom/ a sialam genna bekbek cihna 120 nei uh hi. A hoihlam a kang cihna bekbek 134 nei leuleu uh hi. Zomite in zong Zasan i cihna bekbek kawlsing, zasan, thaksing, malta, maza cih bangin i nei hi.\nThukhupna: Tua ahih manin, mi khat kampau i tel keileh ama ngeina-dan (culture)te kitelsiang zo taktak lo hi. Hih a tunga i tom gen mah bangin, ei Zomi khat mikang gam ah suakin, tua mun mah ah khangkhia leh mikang pau bek mah nuamsa ding a, mikang ngaihsutzia mah tawh thu le la zong hong ngaihsun ding hi.\nI phawk mahmah ding thu in 2014 kum ciangin minam lian khat ihihna UNO le Kawl kumpite in hong ciaptehsak ta ahih manin, nidanga i Zolai tan 4 ciang i sinnate ah, phuahtawm le ahi takpi dinga i up tangthu, Gamthu, Cidam bu cihte pawl ban ah, Kammal (Word) le Kampau (language) tel sinna ban ah, i Zolai zatdan zong a tuamtuam mikang lai (Grammar) danin sin ngiatngiat leng mailam ah i zatzia, gelhzia hong kibang dingin ka lamen hi.\nHih ZYA in laigelh ding hun hong piak ciang ka angtang mahmah hi. Mailam ah Zolai limsim mahmah leng cih ka lunggulhna tawh Tedim pau i cih pen Zomi pau ci-in, Tedim lai i cih zong Zolai ci-in, Tedim Lai Siangtho zong Zomi Lai Siangtho ci-in, Tedim labu zong Zomi Khristian Labu ci-in, limtak zunkik lehang, Zomi, Zolai pen minam dangte nangawn in hong sin nuam ding lam-ethuai hi.\nMailam ah i Zokam pen i Zolai tawh sinin tua laite sungah A Awsuah (Tone) le Awgin (Sound), Awsang (High Tone), Awlai (Level Tone), Awniam (Low Tone), Awsuah tom le sau khawng limtak i sin hun hong tung ding lametna lianpi hi. Laimal (word) kibang khiatna tuam ciat nei zong tampi i nei a, laimal kibang lo awsuah kibang zong tampi mah i nei hi. I picin semsem nadingin i Zopau zangin, i Zolai mah thupisak mahmah dih ni! A neuneute beisak in, i tangpau pawlkhat zong a kigawm thei teng gawmkhawmin Zomi-Zolai ah tuibang gawm ni cih tawh i lai a khum hi ni. I biak Pasian in Zomi-Zolai thupha hong piaksak ta hen! Amen.\nZomi Baptist Church, Tahan Kalaymyo.\nItem Reviewed: PAU LE LAI. Rev. Hen Khan Go (Th.D cand.) Description: Rating: 5 Reviewed By: Cinpu Zomi


url: =Sialsawm Pawi. Agelh ~ Gin Za Go - Laibu Saal\nHome > Thuluui/Articles > Sialsawm Pawi. Agelh ~ Gin Za Go\nSialsawm Pawi. Agelh ~ Gin Za Go\nAgelh ~ Gin Za Go (Aizawl)\nThu masa :\nLeitunga om minam khempeuh ngeina ‘pawi’ a neilo ki-om lo ding hi. Bang hang hiam cih leh pawi pen lungnop zonna nam khat ahih manin minam khempeuh in ki-thupi sak tek hi. Tua hi a, ei Zomite in zong pawi nam tuamtuam i neih lak-a “Sialsawm pawi” thu (lawm annek pawi zong kici) kikum nuam hi hang. I pawite in hun nei citciat uh ahih manin, amau hun san ciatah pawi i bawl theih ding a thupi mahmah hi ci-in ka ngaihsun hi. Tua loin, mi-ate thupisak a ei-ate don lo, kan lo-a i om mawk zong, ginzagomite hong muhna niam mahmah ding hi cih phawkin i kingaihsut phat mahmah ding kisam mahmah hi. I ngeinate, en i puah-a, i zuun kei leh mi’n hong puahsak, hong zuunsak ngeilo ding hi cih i phawk sansan ding kisam mahmah hi.\nSIALSAWM PAWI HUN\nSialsawm pawi pen Dopi kha (February) pan ‘Tualphiat’ (kigin kholhna) kipan hi. Zing kha (March) khalik laitak tawh kituakin kibawl zel hi. Khua zangpi-in a lim thei pen dingin zu sa ciat uh hi. “No, bang tawh bawl ding,” ci-in khat leh khat kidong khengkhang uh hi. Sial-a kipan neih bangbang kigoin kibawl ciat hi.\nSIALSAWM PAWI BULPHUHPI\nSialsawm pen, ‘Tualbiakna’ zong ki ci hi. A kipat cilna hi bangin kigen hi. SIAL = Sawmsial a cihna hi a, SAWM= ‘hih sawm’, ‘bawl sawm’, ‘tumh‘ cihna ahi hi. Ei Zomite in sepna, ngimnate-ah gentehna-a i zat alian mahmah i cih nopna ahi hi. SAI (vui sai) LAWI (zanglawi) hihte a liat mahmah hangin alian cihna-in kizang loin, minthanna gennate-ah kizang zaw hi. Tua hi a, i sep i bawlnate-ah alian agolpi mah (sailpi cia mah) tum ding cihna ahi hi.\nPawipi ni khuavak main innteek nupite in zu beel khat taakin, zotaangsih huana, sipi kang uh hi. Zing khua hongvaak milmial ciangin zotaangsih leh sipi hel tawh zu thawlno khat tawh hanah pai (daihawh) uh a, a si sate phawkna leh thungetna a bawl uh hi.\nTua mah bangin, naupangte in zong a nute i zu taaksa uh tawh a pute uh zu kholhin paingeingai uh hi. Apu apite un a tute uh cidam ludamna ding, neih leh lamh kicinna dingin thupha pia (tamphuah)-in zu tawh na do kik leuleu uh hi.\nPawi ni sunkim pawlin tangvalte Ngawksat dingin a sawm ciat uh-ah kikhawmin Ngawksat khawm uh a, kibuan uh hi. Tua kibuanna-ah tangvalno nihte in alelh leh “Tu kum kizawng ding hi” ci-in ciamteh uh hi. A kibuan ma un sawm upate in Ngawk to masa uh a, “Dawidawi, ngawkngawk e, lui vuau,” ci-in thumvei a to khit uh ciangin kibuan thei pan uh hi.\nSialsawm pawi ciangin, tangvalte in khuang tawh sing cih ding kengin Sawmah pai uh a laam niloh uh hi. Tua pen ‘Tuallaam’ kici hi. Tuallaam la:\n(a) Ngaih aw hong laam in,\nNgaih nu ngaih pa hong laam in.\n(b) Mualdawn nahthel zang zawm aw,\nLen na zang zawm aw. ci-in sa uh hi.\n‘Tual’ cih kammal pen Zomite ngeina-ah cihnopna thukpi a nei taang kammal khat ahi hi. Mi’n khua asat leh ‘Tual’ a bawl masak lohin ‘Khua’ kici theilo hi. Taanga kipan ‘Tual’na nei uh a, Tualah thusia thupha vaihawm ding ‘Tual’ siampi khat om hi. Kum simin siampite in vok goin, phuisamin Tual na thoih uh hi. Tua bangin Tualah kilaam a, vai khempeuh Tualah kihawm hi. Khua mite cihnain ‘Tual mi’ ‘Gam mi’ na kici uh hi.\n“Kapu Khua na siam in,\nKapa Khua na siam in,\nKa Mualbem khua na siam in,\nKa Baangzang khua na siam in,\nKa Sawmpi khua na siam in,\nKangilkawn na siam in, phula masa, Daikai masa, Tuikhuat masa, Jasuan hang masa, Sinte hang masa, Pante hang masa, Kawngte hang masa, Khua nasiam in, Tui na siam in”, ci hi.\nHih Tual biakna ngeina pen 1840 a kipan Mualbem khua-ah Pu Khan Thuam hunin ki-ukna tawh kisai thu bulphuh guipi khat a kip a khoin na neikhin uh hi.\nSialsawm pen khuakhal hun ahih mah bangin, Sial vaai-in pai zel uh hi. Tua huna saman a om a, a aih uh leh “sawngai” ci-in ‘Song’ phut pah hi. (Khupson khang katna, 1984).\nSialsawm pen ‘Tual biakna zong kici hi’ i cih mah bangin, Sialsawm pawi ciangin Khua biak Tual thoihna kinei hi. Tual thoih zehtan a sian ni a zing cianga kipan ‘Sawngpi’ kikuan hi. Hih Sawngpi sabet ngeina pen, a ciamteh huai mahmah ngeina hoih khat ahi hi. Bang hang hiam cih leh, tua sungah a pai khempeuh in a sep theih ciat uh semin, sa amat uh leh mikhempeuh in saseh tangkim uh hi. Sawngpi kuan dingin mi kizawn deda hi. Khua mualah mi kikaikhawm uh a, khuamual panin sa omna ding a theite leh upate kikumin sawtna (hawlna) ding mun khensat uh hi. “Sawngpi-a sa kap ding mi kiteng hi” kici hi. Tua hi-a, Sawngpi-a sakapte ki-eng hi. Sawngpi ding ciangin mang kiciingin, heek kien hi. Sawngpi a sakap te’n min leh vang ngah pah hi. ‘Sawng’ lapi:-\n(a) Sawngpi ka kap ni’n ka gual laiah,\nA thang masa kei hing e.\n(b) Ka min thei bang hong lo aw lun ita aw,\nSang ka kap gual sing hing e’\ncih laa na om hi.\nSAPHUI MAN (SAPENG)\nSa hawlna-ah sa a kimat ciangin ‘aphuiman’ ding ci-in thau ginna a tung masa ding kituh hi. A tung masa ‘apeng’ ci-in a pheizum kipia hi. Bang hang hiam cih leh, a sakap pen vawmpi, ngaltang hi-in, sa kappa tawh a kibuan hi kha leh a tung masa penpa, “a luang phong dingpa hi” ci-in kingaihsun hi. Tu hun ciangin sataang hawmpa apeng kipia ta hi.\nSialsawm ciangin, unau pata in ahi zong, a beh aphungin ahi zong, a sawm sawmin ahi zongin an nekkhopna kibawl hi. Zu leh sa, khuang leh zam tawh lungkituak takin, gualnuamin omkhawm uh hi. Beh papi khangham thu thei zawte in khang tangthu leh ki-it, ki-ngaihna a tuamtuamte sutin na kihilh uh hi. Ni dang hun bangin zu leh sa tawh bawlin i om nawn loh hangin, i pawite pen a hun hunin zangin, thu leh laa-a kipan ki-it kingaihna thute genin, tu hun khangthakte in i zat ding a thupi hi ci-in ka ngaihsun hi. Mailamah a thupizaw leh a kicing zaw-a ‘Sialsawm pawi’ i zat theihna ding i hanciam sansan ding deihna tawh a kicing keita zongin, ka hong gelh hi.\nItem Reviewed: Sialsawm Pawi. Agelh ~ Gin Za Go Description: Rating: 5 Reviewed By: Cinpu Zomi


url: =Zomi namni in Zomi te identity hi ~ Tual Khan Suan :: ZOMI DAILY\nZomi namni in Zomi te identity hi ~ Tual Khan Suan\nposted on 19 February 2017 at 11:16 am Lomkholna: Article, Politics, Tualkhansuan\nFebruary (20) ni in Zomi te a dingin a lungdam huai mahmah ni hi ci’n tangthu sungah i ciapteh ni khat ahihi. Tua ni pen lamkhat pan in genleng Zomi te in a tuantual ( backward) ukpi vaihawmna pan sisan malkhat zong luanglo in Democracy paidan zui in gualzawh ni a hihi. Tua a hihmanin Zomi te in a tuantual ukpi vaihawmna paisan in khantohna leh tan kikimna a deih minam te ihihna a hong lah mahbangin Zomi te pen leitungah minam picing khat i hihna a hong lak ahihi.\nZomi te pen tanglai hun pek a kipan i gam i lei ah khua hausa, ukpi cih bangin ei leh ei a ki uk minam te i hihi. Mikang gamkek te i gam hong lut ma in Zomi in kua minam, kua kumpi tungah siah leh tang pia ngeilo banah kuamah vaihawmna nuai ah om ngeilo uh hi. Hih thu tawh kisai in Zo tangthu ( Zo History) a gelh Pu Vum Son in ” 1885 kum in Mikang- Kawl gal thum veina a bei khit ciangin kawl kumpi gam a kisiat hun in kawl kumpi ukna gam in Irrawaddy gun dung a hi khanglam ah Aunglan ciang, saklam ah Bhamaw ciang hi. Zomi te tenna gam pen kawl kumpi ukna nuai hi lo hi.” cin na gelh hi. Tua hun lai in Kawl leh Zomi te pen a suakta minam leh gam tuak hi a, gam kituhna leh gal kido na te omlo in gam leh minam kikal ah kizahtakna nei tuak uhhi. Hih thu tawh kisai in UNO ah Secretary-General lui a hi U Thant in a ma laibu gelh ” Pyidawtha Khagyi” sungah ” Taungu hun Bayinnaung kumpi hun leh Inwa hun Alaungpaya kumpi te hun in Zomi te in kawl kumpi a dingin galkap a sem tampi om hi ki ci hi. Kawl tangthu sungah Kawl leh Zomi te kikal ah a ciapteh tak ding galki dona om ngeilo hi.” cin na gelh hi.\nMikang kumpi in kawl kumpi a hi Thibaw ukna gamte a luah suak khit uh ciangin 1887 kum March kha in Zogam sung Kalai gam ( tu hun in Kalaymyo ki cihi) lam ah Capt. Wright ( laimal gawm a khial leh hong puah sak un) makaihna tawh Gurkha galkap (300) hong kuanto uh a, Kalay khua ukpi dingin Pu Pacin a koihna uh leh a zenzen in a mah ( Pu Pacin) Zomi te’n a do leh mikang galkap te in hong nuaicip ding hi ung cih Zomi makai te kiangah gen hi. Mikang te kalsuan zia pen Zomi leh Zogam it makai te in i gam hong laksak ut uh hi cih zia phawk uhhi. Tua lai takin Laytha khua ah hausa a sem Pu Thuam Sian in mikang galkap te in Laytha mual khenga na hong pai uh leh hong kap ding hi ung ci’n a dawng thuk hi.\n1888 kum December kha ciangin Gen. Geoge White makaihna tawh mikang galkap tampi tak in Zogam hong do uhhi. Minam leh gam it Zomi te in zong luang leh ban phal in mikang galkap te a do thuk uh hangin galhiam kibatlohna hang tawh a tawpna ah mikang te vaihawmna pen lungkimlo takin a sang uhi. 1892 kum ciangin Zogam saklam teng a hi, Haka, Falam leh Tedim gamteng gawm khawm in Chin Hills ci uh a, vaihawm mangpi dingin Maj. Brown koih in Falam khuapi ah zum a tu sak uhi. 1896 kum in British Parliament panin ” Chin Hills Regulation Acts” gelh uh a, Zogam pen hih thukham zui in kawlgam ukpi ( Governor of Burma) in direct in uk hi. Hih thukham pen Zomi te leh Kawl mi te vaihawmna khat nuai ah om khawm ngeilo i hihna bulphuh a kibawl a hihi.\nMikang te in tua thukham zangin Zogam ah a mau vaihawmna a lamzang na ding ngimna in Zomi ukpi te tungah siah leh tang kaih theihna leh thuneihna pawlkhat pia lai uhhi. Tua bangin mipi te tungah siah leh tang kaihna kilawmlo takin a tam ciangin hih pen mikang te vaihawmna hangin hi ci’n mipi te mu uh ahihmanin mikang kumpi te tungah lungkim lohna tam semsem hi. Mikang te sila hih a sang thei lo Zomi khangno te sung pan Pu Vuamthu Maung makai in 1933 kum in ” Chin National Union” cih kipawlna mintawh mikang kumpi do uhihi. Tua CNU in kawlmi te kipawlna a hi ” Our Burmese Bloc” tawh kizopna nei in Kawlgam in suahtakna a ngah ciang Zogam zong suahtakna piak ding cih thu mikang kumpi te tungah ngen uhhi. Tua khit a sawtlo in Zogam pan gamdang mite hawlkhiat zawhna ding ngimna tawh 1942 kum in Tedim khau ah “Chin Independent Army ( hih pen Sukte Independent Army a kici pen hiam thei lian kei ing) kiphuan khia a, Zogam khanglam a kipawlna a hi CNU tawh ma pangkhawm uhhi. Zogam in suahtakna ngah kikna dingin a thu tawh a hizongin, thau vui thau tang tawh a hizongin do kipan uhi.\n1947 kum Aung San- Attlee Agreement zui in mikang kumpi in kawlgam ( proper Burma) suahtakna a piak ciangin khamtung gam teng zong suahtakna a hong piakna uh manlang zaw ding hi cih upna leh lam etna tawh 1947 kum February kha (12) ni in kawl mi te leh khamtung miteng kipawl khawm a suahtakna lak ding thukimna Shan gam Pinlong khua ah letmat thuhna nei uhhi. Tua thukimna hang bek tawh 1948 kum January kha (4) ni in kawl mi te leh khamtung mite khempeuh pen mikang te in suahtakna hong pia uhhi.\nZomi te in gamdang mite ukna nuai pan in suahtakna a ngah uh hangin ukpi vaihawmna nuai pan suahtakna ngah nailo uhhi. Tua a hihmanin Zomi mipi te in suahtakna i gah leh pak te a kicing tak a ngah theihna ding pen thunei vaihawm te nasep ding mawhpuakna masa a hihi.Tua mawhpuakna sem dingin 1947 kum kawlgam thukhunpi ( constitution) zui a Zogam Vuanzi ( Chin Affairs Miniter) a sem masa pen Pu Vuamthu Maung leh Chin Affairs Council ah President a sem masa pen ahi Pu Mang Tung Nung te makai in Zomi leh Zogam i mailam vai ding thu kikum dingin 1948 kum February kha ni 19-22 kikal sungteng Zomi khawmpi Falam khua ah sam uhhi. Tua khawmpi ah Zogam mun tuantuam pan mipi (5000) val kah hi. Tua khawmpi sungah thukhensatna khempeuh pen Democracy paizia kizui a, tua lak pan a thupi pen khat in Ukpi vaihawmna pan mipi deihna bulphun a hi Democracy pai zia tawh Zogam vaihawm ding cih a hihi. Tua thusun ( agenda) pen vote (me) khiatna tawh khensatna kinei a, a deih mi 4993 leh a deihlo mi 7 bek om a hih manin tua thusum kipsakna kinei hi. Tua thusun kipsak ni pen khawmpi ninih ni a hi February kha (20) ni a hihi. Tua bangin hun khat pan hun khat ah kikhelna ah mipi te deihna pen thuneitu te in zong zahtak in suahtakna, kilemna, thumanna a deih Zomi te lungsim a kilat sakni pen ” Zomi nam ni” ci’n kiciam teh hi. Hih pen Zomi te a dingin leitung ah minam picing khat a hihna kilatna a hihi.\nKawlgam in suahtakna a ngah khit phet ciangin thuneihna a ngah AFPFL in kawlgam lamkhiatzia ding a gelna sungah gamke(State) ngah thei ding minam te neih ding thukhun te pen Zogam in a kicing a neih hangin 1947 kum kawlgam bup thukhunpi Article 196 leh 197 te sungah Zogam pen gamke (state) pia lo in gamkhen (division) level ciangbek a koih ding leh Chin Affair Council phuh khiat ding ciang bek phalsak hi. Tua bek hilo Zogam Vuanzi ding pen mipi te in deihtel theilo in bulpi (central) pan kawlte in hong sehsak uhhi. Tua ahih manin kawlgam kumpi in Zogam mangpi ding a telna ah Zomi te a ding nasem taktak ding mi sehlo in a mau kaihna bang a zui ding mi seh zaw a hih manin mipi te deihna leh mipi te nopsakna dingin na kisem nawnlo hi.\nZomi makai te in Zogam khantohna ding a kisam sum leh pai pen gambup kumpi te kiang pan in huhna ngah ding lam en uhhi. Ahizongin tua lam etna pen a kingah lo bek hilo in Zogam Vuanzi (minister) khat in kawlmi mangpi zah in zong thuneihna ngahlo hi. Zogam ah khualzin gamvakna tawh kisai lampi puahna ding Budget sum pen laidal tungah (1000000 Kyats) a om hangin a taktak in tua a zat ding ( 400000 Kyats) khawng bek kingah hi. Pinlong thukimna sungah minam khempeuh in hamphatna leh tan kikim ding cih thu bulphuh a kigelh hangin Zomi te in minam dangte tawh satan kikim lo bek hilo in Zomi palai te in zong nasepna leh vaihawmna ah nawngkaina tampi tuak lai uhi.Tua bang tuahkhak thu tampi te hangin Zomi palai te in gamke (state) ngahna ding hanciam in nei leuleu uhi.\n1960 kum Decerber kha ni (8) ni a kinei Chin Affairs Council thu kikupna ah Haka pan Zomi Palai Pu No Zam in Zogam pen gamke (state) level ngahna ding thu sung hi. Tua thusun ( agenda) pen tua hun lai a Zogam mangpi a sem Pu Za Hre Lian in a ma tuahkhak haksatna tampi a gen khit ciangin thukim pihhi. Tua thu tawh kisai pen 1961 March (6) ni a ki nei kawlgam bup mangpi thukikupna pan in Zogam pen gamke (state) piak ding in thu zawhna nei uhhi.\nAhizongin minam dang leh kawl mi te tan kikim ding cih a sang theilo galkap mang Gen.Ne Win in 1962 March (2) ni in gambup thuneihna a luhsuah tak ciangin Zogam in gamke ngah ding cih a omsa thu zong maimang hi. Tua banah mipi deih tel palai te tawh kiphuh khia Chin Affairs Council zong Declaration No. (10) tawh 1962 March (3) ni in phiat mang hi.\nGen Ne Win in a mah’n kumpi a ngah suak theihna ding ngimna tawh Burma Socialist Program Party -BSPP ( Mahsahlah) phuan khia a, 1947 kum kawl gam bup thukhunpi phiat in 1974 kum in kawlgam bup a ding thukhunpi a thak gelhsak hi. Tua thukhunpi zui in Zogam pen gamke (state) level in a koih uh hangin deihsakna tawh kipai state hi lo a, BSPP i gamuk vaihawmna ah a nop zawkna ding deihna tawh administrative Unit khat ciang bek a hihi. Bang teng a hizong tua thukhunpi a kikipsak ni 1974 kum January khat (3) ni pen Zogam in gamke (state) a ngah ni in kiciam teh thei hi.\nBSPP in Zomi te pen lungsim siangtho tak leh deihsakna tak tawh hong pia hilo hi. Zomi te ngeina leh minam vai te a mang thang theihna dingin lampi tuamtuam tawh hanciam den hi. A masa in ” Chin Special Division” pen ” Chin(Zo) State” a hong piak ma in ” Zomi nam ni” pen ” Chin Special Division Day” cih tawh khel ding hanciam masa hi. 1974 kum thukhunpi zui in Chin Special Division pan Chin(Zo) State a hong piak ciangin “Zomi nam ni ” pen ” Chin (Zo) State Day” cih min vawh sawm leuleu uh hi. Hih hanciamna te pen Kawl kumpi te in Zomi te tungah deihsakna a hong neihlohna uh a kilatna khat a hihi.\nA suakta minam khat hihna leh minam ngeina te a tuam vilvel a nei i hihna a lak “Zomi nam ni” pen gambup thukhunpi zui a Zomi nam te tenna gam teng gawm khawm in Administrative Unit khat bawl khiatna pan a hong piang ” State Day” tawh a pian zia leh a deihna nakpi tak in kilam dang hi. Tua banah ” Zomi Nam Ni” pen ” State Day” cih min tawh zawhthoh thu tawh khelsakna pen Zomi te minam vaang leh minam thupina te simmawhna hi a, leitungah minam khat a tang din a hi Zomi te ngeina leh minam beisiangna ding hanciamna leh vaihawmna a hihi.\nPrevious: Malaysia Shopping Mall khatah damiah lutin RM700,000 mannei puakhia ~ ZD\nNext: Malaysia Dungun District sungah mawtaw thum kiphukha, mikhat si ~ ZD\nMalaysia gamsung ah neklohding ngabung nam 6 ki tangkokhia leuleu\nBelgium mipi tammahmahna munkhat mawtaw tawh anawksawm migilo kiman ~ ZD


url: =2013-09-08 ~ TBC-Y\nNisim Thalakna: A KIKHEL NGEILO ITNA\nPosted on Saturday, September 14, 2013by Siam Kim\nA KIKHEL NGEILO ITNA\nA bei theilo Topa’ hong itna le ahehpihna a kizom paisuak hi.... Na thumanna lian hi.\n––Kah La 3:22-23\n2 Korin 7\nChicago aa O’Hare vanleng tual ah lam ka pai laitak, ka muh khat – inn golpi sung pan mi khat, lukhu khu kawmsa-in hong taiphei hi. Ka lunglut mahmah pen a lukhu tungah: “Na khempeuh nial in” cih laimal kigelh hi. Bang a khiatna hi ding hiam, ci-in ka ngaihsun hi. Mawhlo ding ka hanciam na teng? Leitung nopsakna le lunggulhnate? Tua laimal tungtawnin ka lung sungah a suak bangbangin ka ngaihsun hi.\nJesuh’ nungzuite lakah Simon Peter in na nial hi. Jesuh a theipa hinapi dotna thupi a kidot ciang “Ka thei kei hi” ci-in thumvei vilvel nial hi (Luka 22:57, 58, 60). Tua bang nialna pen launa tawh kizom ahih manin a lunggim a, a kha zong nungtolh khinta hi. Tua ahih manin a pualam-ah taikhia-in nakpi takin kap hi (tg.62).\nAhi zong Peter in Khris a nialna, kha thu-ah Khris i nialna cihte in Pasian’ itna maimangsak zolo ding hi. Kamsang Jeremiah in, “Topa’ hehpihna hangin eite i maimang kei-a, Ama’ hong itna bei ngeilo hi. Zingsang simin thaksuak den-a; Ama’ thumanna lian mahmah hi” (Kah. 3:22-23). I lungsim sungah i mawh pen hun nangawn-in, Pasian’ thumanna hong tunga, a hehpihna ei ading bei ngeilo hi!– Bill Crowder\nPa aw lungdam ing, a bei theilo nong itna hang hi.\nNang le midangte ka nial hun ciang mawhmai hong pia in.\nNong hehpihna luangden ahih manin Nang kiangah\nkong zuan hi.\nI picinlohna in Pasian’ hehpihna ah i kingakna ding thu bulpi ahi hi.\nNisim Thalakna: I ZUIH DING I PA\nPosted on Friday, September 13, 2013by Siam Kim\nI ZUIH DING I PA\n2 Khang Tangthu 17:1-10\nAma’ pa, Pasian zongin Ama’ thupiakna a zui hi.––2 Khg Tangthu 17:4\n2 Korin 6\nKa pa’ thu ka ngaihsut ciangin, hih kammal ka phawk hi: “Amah’n koici nuntak ding hong gen kei; amah gamta-in, kei zong tua bang ka nuntak ding hong sawl hi.” Ka khangno lai-in, Pasian’ thu ah a nuntakzia ka en hi. Nipi simin kikhawm den-a, Lai Siangtho thu hilh-in, sumpite zong sim kawm, Pawlpi upa zong hilai hi. Hun a neih sungin Pasian’ thu hilh ding le Lai Siangtho sim ding hahkat hi. Ama’ nuntakzia tawh Pasian a it lamtak lak hi.\nJudah kumpi Asa in Pasian’ biakna kin mahmah mi khat hi (2 Khang. 14:2). Ama’ gam sunga milim biakna khempeuh hemkhia-a, Pasian biakna ding tausang lam hi. Pasian le mipite kiciamna pia sak hi (15:8-12). A tapa Jehoshaphat in tua bang nuntakna luahto-a “Apa’ khekhap le Pasian’ thukhamte zui hi” (17:4). Jehoshaphat in milim biakna munte suphiat-in (tg. 6), Judah gam sung tengah siampite le thukham hilhsiate Topa’ thuhilh dingin sawl hi (tg.7-9).\nJehoshaphat in apa’ khekhap zui-a; Pasian zahtak hi. Athupi khat-ah Jehoshaphat pen “a lungsim sungah Topa’ lampi zui-in lungdam hi” (tg.6) kici se hi. Tuni-in, na zuih ding pa a zong na hiam, vantung aa Pa phawk inla, Ama’ lampi ah nuamsa in. ––Jennifer Benson Schuldt\nI Pa Pasian i pahtawi,\nPhatna late tawh i liansak;\nEite Ama’ hangin i lungdam,\nA Tate hi-in, A thu ah nuam i sa.—Ball\nPasian pen Pa ci-in A tate bangin i nuntak ciang Pasian’ min a thangsak i hi hi.\nNisim Thalakna: VANGLIATNA\nPosted on Thursday, September 12, 2013by Siam Kim\nAma’ thu ah a lungsim a paubaanglo mite tungah Ama’ vangliatna a lak dingin, Topa’ mit in leitung khempeuh en kawikawi hi...––2 Khang Tangthu 16:9\n2 Korin 5\nBoxing kitumte le mi thahat-te in amau’ hatna midangte tungah a lakkhiate ahi uh hi. A kimawl laitakun, amau’ thatang mahmah lakkhia thei uh hi. Khut kibuan zong tua bangmah ahi hi. Nang pen a hat pen na hihna a kigenkhia na hi hi.\nPasian’ vangliatna i cih zong ama’ thahatna a gen nuam i hihi. Ama’ hatna bangci bangin hong lak hiam? Amah’n eite’ mit ah ni le khate ut-ut na mun-ah koih cih bang hong sem tuan samlo-a, mihing mit tawh a kimute aa nasem zong hi tuanlo hi. Ei banga huh ding a kisam mite tungah Ama’ itna le hehpihna hong kidimsak-in, “Lungsim paubaanglo mite tungah Ama’ vangliatna a lak dingin” (2 Khtt. 16:9) eite hong teel hi.\nTua pen Lai Siangtho sunga i muh thu ahi hi. San Tuipi a khen khapna pan kipan, gamlak-ah manna moh a piakna, nungak siangtho sung pan hong suahna, thawhkikna vang hong lahkhiatna cihte hangin vanglian Topa Pasian in Ama’ thahatna eite thupha hong pia ding, hong kem ding, hong cinna dingin zang hi.\nI nuntakna ah Ama’ vangliatna hong lah ciangin Topa lungdam cih phawk tawntung in. Ama’ vangliatna eite tungah hong kipulaak ciang, eite in zong i pawlpih ding hi.–Joe Stowell Topa,\nKa kitangsap laitak\nNangmah in na vang nong kilangsak hi.\nKa thazawm laitak, na vangliatna khut in kei hong cingin,\nhong hu ding cih hong telsak in!\nPasian’ kamciamna khempeuh pen Ama' pilna, itna, le vangliatna in nungzuih den hi.\nNisim Thalakna: ITNA THU\nPosted on Wednesday, September 11, 2013by Siam Kim\n1 Johan 4:7-19\nPasian in eite hong itna thu eite mahmah in thei-in i um hi. Pasian pen ki-itna hi.––1 Johan 4:16\n2 Korin 4\nKizop kipawlna tawh kisai-in Biakinn mai-a lai kisuang khat: Itna la in. Itna pia in. Tua bangin bawl kikkik in.\nI ngah itna lakah Pasian’ itna pen a lianpen ahi hi. Amah in eite hong it lua ahih manin A Tapa Jesuh ei-a ding nungta-in, si-a, sihna pan thokikin hong honkhia hi (1 Johan 4:9). Jesuh i gumpa le Topa-in i saan tak ciangin Ama’ itna a sangkha i hihi. “Amah um-in, a sang mite tungah Pasian’ Ta hihna khuan pia hi” (Johan 1:12).\nPasian’ itna i theihtel khit zawh ciang, eite in zong itna piak ding i kisin thei hi. “Pasian in ki-itna ahih manin eite zong khat le khat i ki-it ding hi” (1 Johan 4:7).\nPasian’ itna in Khris sunga sanggamte hong itsak hi. Eite thu kihilh-in, tha kipia-in, le i kitaai hi. I kap a, i lungdam khawm hi. I piak itna in neem-in, kho-a, phattuamna zong hong pia hi. I galte it ding Jesuh in hong hilh hi: “Nang hong hua mite tungah na hoih na bawl inla, nang tungah lungsim kawi tawh thusia hong bawl mite ading zong thu na ngetsak un” (Matt. 5:44). Midangte tungah itna piak ding cih pen hun khempeuh ah piang theilo ding sa kha ding hiteh. Ahi zongin Pasian in Ama’ itna hong pia masa ahih manin piangthei takpi hi.\nTuni na nuntakzia ding: Itna la in. Itna pia in. Tua bawngin bawl kikkik in.–Anne Cetas\nKhris’ itna bangci ngah thei ding? (Johan 15:10).\nPasian’ itna eite’ nuntakna ah koici kingah? (1 Johan 4:16-21).\nPasian’ itna koici lahkhiat thei ding?\nItna la in. Itna pia in. Tua bangin bawl kikkik in.\nNisim Thalakna:THUPI SIMNA\nPosted on Tuesday, September 10, 2013by Siam Kim\n1 Korin 1:4-9\nJesuh Khris hangin note tungah Pasian in hehpihna thupha hong pia ahih manin ka lungdamna thu Pasian' tungah ka ko tawntung hi.––1 Korin 1:4\n2 Korin 3\nTunai aa thukanna khat ah nasem mi 200,000 te bang hangin nasepna ah a daupai lo hiam cih dotna khat kidong hi. Tua thukanna tungtawnin a muhkhiat thu-ah: ‘kithusimna le lungkimpihna’ a naseppihte’ tung pan lunggulh pen uh hi, kici hi. Tua tungtawnin mihing nuntakna ah zong kithupi sim ding pen a phamawh khat hi.\nSawltak Paul in zong tua thu na phawkkha hi. Tua ahih ciangin Korin khua-a Pawlpite kiangah laigelh-a thuhilhna ding kammal a zat ma-in, thusimna kammal na zang masa hi. Kha lam-a pa ahi Paul in amau’ nuntakna ah Pasian’ hehpihna hangin lungdamko hi.\nNidangin ahih leh, amaute pen Pasian tawh kigamla ngei-a, Jesuh’ sihna le thawhkikna hangin hehpihna sangkha uh hi. Jesuh tawh kipawl uh ahih manin Jesuh tung panin nuntakzia ngah uha, tua kipawlna ah a siangtho nuntakna gahsak hi (1 Kor. 1:4-7). Paul in Korin thu-um mite nuntakna-ah Pasian’ sepsa nate hangin lungdamko hi. A nunung lam ciangin Paul in nakpi takin a tai hangin tua thupi simna hangin thuakzo gawp ding uh hi, ci-in ka ngaihsun hi.\nMite in Topa’ thu a ngaih lam na muh ciang, tua bang ahihna hangin Topa’ tungah lungdamkoh nading hun la in. ––Marvin Williams\nTopa, kei’ nuntakna le midangte’ nuntakna ah lam tuamtuam-in na nasem hi. Khris sungah ka sanggamte a hanthawn thei dingin hong huh in. Amau tungah Nangma’ sepsa nate a gen dingin theihsiamna hong guan in.\nPhat ziahziah inla – damtakin thuhilh in.\nKhasim Hun Geelna (September)\nPosted on Monday, September 09, 2013by Htaung Kyint\n8 Sep 2013 Khangno Kikhop\nNIPI BIAKPIAK KIKHOP PHOTO (8 Sep 13)\nShield apna leh pahtawi piakna\n. Lungdam pihna: Yangon Lai Siangtho sangte Tukpeng kidemna ah TCC sangin a khatna ngah ahih manin Pawlpi’n kilungdam pih hi.\nLungdamkoh thungenna & Phatna La ~ TCC\nThupha piakna ~ Church Pastor\nChurch School (8 Sep 2013) Photo\nCE Sunday ading La sinna\n“NUNTAKNA KEUTE-AH CIKTUI A PHUL SAK PASIAN” ~ Rev. Langh Za Kap\nHanthotna : Rev. Langh Za Kap (8 Sep 2013)\nAmah in sehnel gam pen bualtuite suaksak a, leitang keu pen ciktui a suaksak hi.\n3 "Bang hang hiam cih leh a dangtak leitang tungah tui ka sung ding a, lei keu tungah luitui ka luangsak ding hi. Na suanlekhakte tungah ka kha ka sung ding a, na tu na tate tungah ka thupha ka pia ding hi.


url: =Buhkaang ~ Hau Za Cin :: ZOMI DAILY\nposted on 15 November 2015 at 9:25 pm Lomkholna: Article, Hauzacin\nShillong Tyrannus Hall ah ka omlai un ka annhuanpa uh a min Arun, India mi, vai, kalapa in zong “Buhkaang” mah ci damdam sam hi ei.\n“Buhsih leh Aksa” pen Zomi te ann duh pen leh a lim pen-a i neih hi a, tu hun ciang namdang tawh kikhawl in, leitung khantohna in hong nawk ciangin ann nam tuamtuam i kim i pam ah hong kizuak in, a neizo deuhte bangin minam tuamtuam ann ne kha ta a, India gam nangawn ah zong Chinese Food “Chowmien”, “Chowfaan” khawng kine ziahziah ta hi.\nBuhsih i huan a, mei kuang tungah phul ziahziah in a tui i diit a, a tuidiit te kuangsungah koih in a khal liuh leuh ciangin sikkeu tawh i hawp a, a lim dan! I gilvah zo liang hi. A tui diit khit ciangin buh bel pen mei-am saikhia in mei-am tungah i koih a, meigei ah kihai in, a kimkot ah a kihai kim matengin kilakhia lo a, a kihai kim ciangin a min sitset – aksa tawh meh theih hong hita hi. Tua banga meikuang tunga kihuan, mei-am sa tungah thuk pangah a kihai Buhsih zah a lim leitungah omthei nawn diam ka ci mai hi. A huan, a suan, a hai, leh a tuidiit nengneng a sawt hang in. Na up kei leh gam sungah gamgiak in meipi tungah anhuan inla, ne mah dih……\nAhi zongin leitung khantohna hong manlang semsem in singkhuah tawh annhuan hong bei deuhdeuh in, huih tawh anhuanna, meitha tawh anhuanna cihte hong kizang deuhdeuh ta hi. Khuata ah a om pawlkhat sim loh khuapi ah a khangkhiate bangin singkhuah tawh meh leh buh te kihuan hi cih zong a thei nawnlo ding hita hi. Singlukhap zong a thei nawnlo dalzeen tampi ki om ta inteh.\nTua banga khantohna mun ah sing tawh ann kihuan nawnlo ahih man in Buhkaang muh ding hong tawm hiai hiai hi. India Cooker tawh i huan leh i huan khial mahmah kei leh a kaang om theilo a, meitha electric cooker tawh i huan leh buhkaang omlo seem hi. Shillong Tyrannus Hall ah bel singkhuah mah tawh Buh leh Sa kihuan ngekngek ahih manin Buhkaang pen lim se hi (mi 27 ading).\nKum 1991 a Shillong Tyrannus Hall ka lut ciang besan (dailuah) leh siimmai (alu) kilim nek pian ahih manin a sawtna ciangin kicimtak a, buhkaang tawh ne le’ng buhkaang muinam veuveu in i lawp kamsak tuam ahih manin anhuanpa kiangah ka ngen zel uh hi. A taktak in bel buhkaang pen a lim kaat leh bang kha a, limlo hi. Ahi zongin a lim kaat vetlo, a san hiuhiau te pen nak lim lua mahmah a, a limna a theiphot te adingin zongsang loh phamawh hi. Tua a limna pen (ka neknek ciangin lawmte in zong hong eng uh a), hong theih uh ciangin ka anhuanpa uh Arun kiangah “Buhkaang” ciin ka kituh ngeingai zel uh hi. Annek hun pawlkhat ah bang ko sang Arun lungkham zaw hi. Ahang: Buhkaang omlo!!\nTua zahta a minthang leh a lim ngaungau, a ciil vitvet Buhkaang pen a khiatna ka Naga lawmte kiangah ka gen ciangin hi sa mahmah uh hi. Tuni dong ciang tua lawmte in zong Buhkaang mah lunggulh dingin ka lamen hi.\nMi pawlkhat in, mun pawlkhat ah buhkaang pen ne lo, duh lo, a limna theilo ahih manin leh gilpi in zolo cih paulap in pai thei mawk uh hi. A kine thei ciang-a lim buhkaang hilote bel paih ding himah. Akine thei buhkaang te bel lim ngaungau hi ei. Gentehna in tulai China gam bawl electric cooker ah anhuante adingin buh pen a kaang ngeilo hi mawk hi. Minlo cih zong omlo hi mawk hi. A tui tamlua, a tui tawmlua cih zong kigen lo hi mawk. Zomi numei zolia khempeuh in bel nidangin Buhhuan khial ngeilo uh hiven, tu hun ciang khialh theihloh dingin a huanna bawlzaw ta uh hi. Mihing nuntak hong dawn mahmah ci ni.\nTu sun, sun ann ka nek ding ciang Buhsih ka et leh a kaang sa in ka nek leh a kaang lah na hilo, a kaang dektak lah hi si, a vanglak mahmah khat na om a, tua in nidanga College kahlai a Hostel buhkaang ka kituh ngeingai lai uh hong phawksak ahih manin Zolai zuunna in hong at mawkmawk hi ing. Zolai in buhkaang limna zong ki at thei hi mawk ei.\nBuhkaang nek loh zawh a sawt mahmah ta hi mawk ei. Upate pau kawmpak leng, naupan lai, phalbi zingsang vasa vai ding ciang meikhuk ah mei-am tungah zanni tak a buh khing pen lompi khat ki-em kaang in, tua tungah ci phulh ziau in, a gei pan pet kawmkawm a singgah bawm vasa beng dingin kikuan khia hi mawk hi ven…….\nLasiam Thawn Kham la hong phawksa e:\nAn lim an al ne in inn hoih sungah ka om zong,\nKhuapi sungah omdan, khawldan, nuntakziate cimtak ing,\nKil bang khanna vangkhua mu bang ngai ing e\nTun leh zua leh laizom teng aw tang bang na dam uh hiam aw,\nSian in naubang kem hen thelnah lel in banzal hong len ing,\nVa bang lenna khuambang luahna khuasung hu gingte ngai ing,\nCik ciang tung ding vai bang ngaklah ta’ng\nMim bang pianna vangkhua nuam,\nPianna tunnu saumang nuam,\nLailung gel zalmang in man den ing e,\nCik ciang vai bang kong tung diam,\nGalkhua in hong don zel ing,\nPianna vangkhua mu bang hong ngai ing e.\nSa bang tatna va bang lenna khuasung lamsuk lamto te,\nSolkha vangtang nuai ah lungtuak lia leh tangte lungtuak in lengkhawm,\nZingsang ansuk gingte, sangkah dak ging, biakinn dak gingte\nNgilh ni omlo, benghem in zaza ing e\nNi leh gang leh pi leh pu leh beh leh phung tenna vangkhua,\nU leh nau, veng leh pam, it leh ngaih teng tui bang kicinna,\nNopna dahna kinoppih, dahpih khuapih tuipih te,\nItna damtui luanna Zogam kham vangkhua.\nTang khuakhal in lenmui kai in pengpelepte hong ham ciang,\nVailo kuan in anteh pawi in mehgah mehteh kisuan a,\nInnkuan nuntakna ding lo kuan, sing pua, sum zong pai zong te,\nKhawi leh vulh leh khoi leh tuk phung bang cing hen.\nThulguah hong kia lummei nuai ah lo hunna kilong gingte,\nBenghem in za ing e thei bang senlai sa bang ka tatna,\nPhalbi zingdai nuai ah thangsiah thangvil vasa ka bet lai,\nVangkhua lo gam kuamte mu bang ngai ing e!\nKhuapi ah moto khu diik dinga zing thawh liailuai sangin Zogam mualdawn vangkhua ah zingdam huihsiang nung hiauhiau diik dinga i thawh sitset mah nuamzaw mawk ei mataw, guai!!\nPrevious: Cope topa’ Nuntakzia tomgenna ~ Gin Hau Pum\nNext: Tagah Kepna ~ Dr. Ngul Khan Pau


url: =Sizang kual ah phone Line ~ Thu Tatuam (Siyin News)\nSizang kual ah phone Line\nTuesday, March 15, 2016 Sizaang Thu No comments\nMarch 15,2016: Zeini ah thu thang ahi Sizang kuam sung leh Thuklai ah GSM MPT phone line nga a ci sia taw ki sai in Inn sang pan tawm hong za sak kik ung.\nZeini 14.3.2015 nitak nai 4 pam pan ki pan tawm vei sung phone line hong om in ki pau thei hi ka leh tua zawk nai 2 hun a hi nitak nai 6 hun khawng ciang hong bo kik ci thu Thuklai ah Kumpi na seam Palik Tg Lian Suan Mung thu son na pan ki za hi.\nHi bang in Sizang kuam sung phone line hong om thei hi ka leh bang hang om suak thei ngawl ziam ci thu zong heak nop huai thu khat hi ci Thuklai pan Tangval khat in son hi.\nHong pai tu hun sung ah Telenor, MPT GSM leh Ooredo te zong zak thei tu lung ngul khu hi ci zanng ngam om te zong na son hi. Bang hang ziam ci leh kawlzaang pan khua sang cia ciang phone ki zop na tu ham sa mama ci hi.\nTulai tak Sizang kuam sung phone line a om a ki zang thei va mial teng sia CDMA => MEC 450, 800 te hi.


url: =Oct. 10, 2020 Topa ading Vei-na lianpi ~ MUC\nOct. 10, 2020 Topa ading Vei-na lianpi\nAdmin 11:35:00 PM Articles, Offertory Reading Zomi\nTopa ading Vei-na lianpi\nPavel Goia in Ministry Magazine endik a sep kawmin innlam nasep khat tawh thuah hi. Amah pen Romania gamah om hi. Adventist upna sungah lawp mahmah mi khat hi. Thuhilh thugen a kiseh ciangin nial ngei lo hi. Biakinn zong tampi lamkhin hi. Yugoslavia gamah Lai Siangtho hawm ding kiphal lopi mah a mawtaw sungah selsim a, bu tampi hawmkhia khin hi.\nTua bang a nasepna hangin thongkia ngei hi. Palikte in Lai Siangtho na hawm laileh hong kaplum ding hi ung, kong cih uh, thumang lo na hih manin, tu-in hong kaplum ding hi ung,”ci-in a tau tawh Pavel maitang ngim hi. Tua leh Pavel in, “ khawl phot dih un, ci-in a khut lamto hi. Palik pa in bang mah pau ken, nungta kei niteh cihsan hi.\nPalik pa in na sihma-in thungen nuam maw, ci-in dong hi. Hi kei, thu ka ngetkhitsa hi, ci-in Pavel in a puan suah khia-in, puan nei lote hih ka puan na piaksak un, ci-in dawng kik hi. Ahi zongin palik pa in bang mah cih lo-in Pavel khahkhia hi.\nKhristian taktakte in Jesuh nungzui ahih mah bangun amau ading sangin midangte adingin nungta uh hi. Sawm-ah khat leh sumpi khiat in zong, mite in hotkhiatna thu a zak nading uh ahi hi.\nThuumna: Hamsat hun ciangin Pavel bangin puansuah khia-in mite huh dingin thu hong kipia hi lo hi. Ahi zongin mi huh theihna lampi tuamtuam om hi. Sawm-ah khat leh sumpi in tua bang huhna lampi khat hi pah hi.\nThungetna: Vantung kote Pa aw, tuni kote biakpiakna hong sang in. Cimawh dongtuakte, kitasam mite nangma min hangin nopna ngah ciat ta uh hen. Amen


url: =Kawlgam Hun Hoihlai ~ Rev. Gin Khan Nang :: ZOMI DAILY\nposted on 10 January 2016 at 5:05 am Lomkholna: Article, Ginkhannang\nThu khat peuhpeuh pen a neu lua om loin, a kisapna na om tek hi. Gelh tak kei cih ding zong om tuan lo hi. Gelh kei lehang thu pawl khat mangthang dinga, kiciam teh thei nawn lo ding ahih ciangin gelh theih bangbang gelh ding hoih ka sa hi. Tua ahih manin “Kawlgam Hun Hoih Lai” cih thulu zangin papite pau leh ka neu lai hun tawm khat kong at hi. Kawlgam in suahtakna a ngah 1948 pan galkap in vaihawmna a lak 1962 kikal sung teng hun hoih lai ci-in kigen thei hi. Galkap in a lak khit 1962-64 zong hun hoih lai a, kumpi in Bank leh Sai khempeuh a tengh (nationalized) ciangin mipi hong khoih kha pan cih ding hi.\nTedim Paina masa:\nKum 1962 kum sangkah zom thei loin lokho-in ka om hi. Lokhawh khit favang kici awllen sungin lawmte tawh ko Murlen khua panin Tedimah Mizogama van zuak ding pua dingin ka pai uh hi. “Laikat” kici zanah zialna laidal pua ding ka hi uh hi. Laidal lom khat pen “Lim” (Realm) khat kici a, dal 500 pha hi. Lim thum pen mi khat puak khop hi. Sumpi ding nei lo ka hih manin ka lawm Khai Nang in hong siksak a, Lim thum pua zo nai lo ka hih manin Lim 2 ka pua hi. Tedim sumbukte pen thupi kasa mahmah hi. Pa En Za Lang, Khual Za Kham cihte pen a hau pen a kigen hi. Mihaute in Saiha tawn nei hi kici hi. Nitak khuamial khit ciang zong ut tantan kivak a, launa om vet lo hi. Nitak ciangin Tedim khua sung pen mei tang zihziah a, sai khempeuhah Radio ging ziahziahin ciak ngeingai hi. Sente sumbuk khawngah van tam thei mahmah a, inn sung dim phitphetin van koih uh hi.\nLaidal pua-in Mizogamah letli ci-in khua kimah pai-in khot khit mateng ka zuak uh hi. Tua khit ciangin khat vei Phanat (sleeper) ka pua uh a, Sengpi dimin ka pua hi. Khatvei leuleu puan khedap kang ka pua hi. Tua khedap kangte pen to mahmah a, Mizogamah kideih mahmah hi. Bulh khat ciangin Rs.7.50 tawh ka zuak uh hi. Tua hun lai-in Sikkang zong kilim puak mahmah hi. A tung lamin nam vawh uh a, pak zeza-in pua uh hi. Phaiza khua nungak leh tangval mi 10-20 kikal bang kizui deetdaat uh a, muh nop ka sa thei mahmah uh hi. Phaiza khua pen sumbawl hatin a kigen ahi hi. Hih sikkang leh puan khedap kangte pen Japan kumpi in Kawlgam a suksiatna a liausum lohna hi kici hi.\nMurlen khua panin ko neu lai-in tangval pawl khat Kawlgam galkap na lut uh hi. 1956 pawl ahi tam maw, ka pu Suan Khaw Thang (Suantawng) a khuan hong ciah hi. Amah pen Sia Khup Za Go’ U ahi hi. Tangval tha hoih, thau pian phitphet hi a, melhoih kisa mahmah hi. Zi nei dinga hong ciah ahi hi. Ka u Hau Khaw Luante nungak tawh kituakin khua sungah mel hoihpawl a kigen ahih manin hong kingai uh hi. Ahi zongin ka nu in pute tawh kiten hoih lo hi ci-in phal lo hi. Khatvei, ka nu a khualzin kalin ka U Luan tawh inn ka ngak uh hi. Nitak ciangin ka Pu Suantawng hong hawh zel a, zan sawtpipi tu thei uh hi. Nitak khat pen a ihmu hong sa uh a, a kam gen teng uh ka za hi. Ka Pu Suantawng a khuan a paikik ciangin kitaipih ding, pai khawm ding ci-in geel uh hi.\nKa lupna pen mei kiang ahih manin a thu gen teng uh ka za khin hi. Ka nu hong ciah ciangin ka u Luante vai hong dong hi. Kei zong ka zak bangin ka gen a, kitaipih sawm uh hi ci-in ka nu ka hilh hi. Ka nu in zong cin’ bawl pahin ka Pu Suantawng a pai ciangin a tonpih thei kei hi. Ka Pu Suantawng pen Mandalay a om hih tuak hi. A tun’ ciangin nik leh puan a hoih nono ka U Luan ading hong khak a, aman zong silh ngam mel loin singkuangah a kem hi. Hih banga nungak leh tangval kingai mahmah nu leh pa, innkuanpite hanga kikhen pen tuhun ciangin zat loh dingin hoih ka sa hi.\nTua khit ciangin ka Pu Pum Thawng galkap tawp hong ciah leuleu a, khua sung nungak melhoih a kigen nu Goih Ciin tawh kiteng hi. Pu Pumthawng pen tangval mel hoih mahmah, a thau pian, mai beem, tha kidom mahmah, kamsiam mahmah leh a kamtel mahmah khat ahi hi. A sawt loin 1959 kumin Mianpurah peem uh hi. A peem uh ciangin a inn uh Pa Kham Khupte in lei uh hi. Biakinn kong mai lian hi a, tua hun lai-in inn hoih a kigen hi. Pa Khamkhup naupa Thual Do pen galkap lut pensenin hong tung leuleu hi. Amah pen a thavom, a gawngpian khat hi. A van puakte khatvei innka tung nisa-ah phokhia a, bawmbi, puanak, sawtcia (banyan) bangzah hiam pua a, hau kasa mahmah uh hi. Amah zong zi neih hun mahmah ta ahih manin zi ding zong pah hi. Khua sunga tua hun lai-a nungak suan pena kinei Nuam Ngaih Cing tawh kiteng hi. Nuam Ngaih Cing pen thaupian, kam siam, kizen a kigen hi.\nTua hun ma-in Ngur khua tangval khat in dong a, khuasung tangvalno ko pawl in khua dangah a pasal neih ding ka phal kei uh hi. A nu kiangah na tanu khua dangah pasal nei thei lo ding hi ka ci mawk uh hi. Tua banga ka gen uh ciangin ei sungah a nei ding i kibawl kei leh hoih lo ding ci-in ka kikum uh hi. Ka lawmte in kei tawh hong ciamnuih theih zel uh ahih manin kei ading ka ci pong uh hi. Ahi zongin ken lah zi neih ding ka ngaihsun ngam nai kei hi. Pa Thual Do hong tun ciangin kei zong hong ze theih pian napi-in bangmah hong gen kei hi. Ken zong bangmah ka gen ngam tuan kei a, siangtho takin Pasian deihna bangin a kiteng uh hi. Ahi zongin amau nupa in ta nei lo citciat uh hi. Tua hun lai-in Kawlgam galkap lutte pen kithupi ngaihsut mahmah a, sum nei pen zong suak uh ahih manin nungak a deih peuhpeuh uh a nei thei uh cih ding hi. Tu laia gamdang om tangvalte mah bang uh hi.\nKawlgam galkap Hawldar (San 3) a ngah khit ciangin pensen a hong ciah ka gang Lal Cin Zam zong hong tung hi. Zinpaak ci-in muamkhum lingmaw gah banga a eng hiuhiaute hong puak a, naupangteng hong hawm ciangin ka lungdam mahmah uh hi. Kawlgam kumpi kikhel hun lai teng hi a, amah thugen uuk khat ahih manin papite tawh holimna a neih ciangin Kawlgam pen Sosialit suak ding hi, hoih mahmah ding hi ci hi. Socialist kumpi a suah ding thute Murlenah nakpi takin hong gen ka za ngei hi. Amah pen zi nei sa, a zi leh tapa khat Cin Za Dai nusia a galkap kuan ahi hi.\n1964 kumin ka U Suan Za Go zong galkap a khuan hong ciah hi. Kum 10 bang a om khit ciangin a khatvei hong ciahna hi. Amah pen 1st Chin Rifles hi a, Mualameng (Moulmein) ah om hi. Bawlung suih siam hi a, Battalion leh Chin Rifles teamah zong a kihel ahi hi. Thahoih mahmah, a mel zong hoih, a ngo pian hi. Tua hun lai-in galkapte pen tha hoih kisa thei mahmah hi. Khua sung tangvalte tawh bawlung sui khawm zel a, a bawlung suih pen kimu nuam mahmah hi. Suitcase khat leh Dol singkuang khat hong pua a, khua sungah singkuang hoih nei pen ka suak uh hi. Galkap tumte bek mah in Dol singkuang nei zo uh a, singkuang hoih penpen a kigen ahi hi. Amah zong zi nei nuam napi, eimi nungak gen ding om pha lo ahih manin hausate tanu Thanrumi tawh hong kingai uh hi.\nAhi zongin kiteng ngam tak lo ahih manin zi nei loin paikik hi. A pai ciangin ka neu pen uh Za Lun Kap sangkah sak ding ci-in tonpih hi. Tedim ciang ken ka kha a, lampi-ah mite khakna aktui huansa tampi ka puakte uh ka ne zel uh hi. Tedim panin ka kikhen uh a, kei kia ka cihakik hi. Za Lun Kap pen family a omte kiangah koihin sangkah sak a, Tan 5 a sim ciangin a kimawlna lamah a khuk kep kipelh sak ahih manin hong ciah hi. Ka U Suan pen 1977 kumin pensen a, Kawlpi-ah omin kum khat khit ciangin hong nusia hi. Khamtung pana galkap lutte in a pensen uh ciangin khamtungah ciah nawn loin Yangon, Mandalay leh Kawlzangah a om suak tampi om hi. Tuate pen khua mu masa danin kingaihsun hi.\nTua hun lai-in tangval tei deuh a kinei peuhmah galkap hiam ahih kei leh sum thalawh dingin Bawduan leh Namtu-ah Khamkhuk to ci-in pai uh hi. Murlen panin tangval guk thakhatin khamkhuk pai uh a, kum 3 khit khawng ciangin hong ciah uh hi. A tuahpha om loin cimawha hong ciah uh ahi hi. Tua khamkhuk paite pen hong tun kik uh kum tam dam loin tangval zi nei man lo vive-in si uh hi. Tu-a ka ngaihsut kik ciangin a Khamkhuk tawhna uh, leisung a nasepna uh cidam huai lo hi dingin ka um hi. Tuate laka tangval khat Mang Khaw Thang kici hong ciah loin kum tampi om hi. Kum 9 a om khit ciangin hong ciah hi. Hong ciah ciangin ka nunote khat Sial Cing tawh kiteng uh hi. Mangthang pen thagol, a ngo pian, thalian khat hi a, Sialcing zong nungak thazen, a mai tung pian, a ngo pian, thasang khat hi-in a kituak mahmah uh hi. A kiten khit uh ciangin Bawduanah paipih a, om suak uh hi.\nKawlgam hun hoih lai-in galkap lut leh Bawduan pai ding cih pen tangvalte kidemna ahi hi. Sangkah ding thupi nai lo hi. Laisim ding kiphawk kha nai lo hi. Sum zon theihna om sun ahih manin kitaitehna tua bek mah suak phot hi. Tu hun ciangin galkap lut ding zong India lam ut huai zaw ta hi. Khasum zong tam zaw, gam sung suahtakna zong hoih zaw hi. Tua ahih manin Kawlgam panin India galkap lut pawl khatte in a zi leh tate uh Shillong khawngah koihin a tate uh sang kahsak hi. A pensen khin kim khat zong inn leh lo nei-in Shillong, Lamka, Champhai, Aizawl cih khawngah a om suak pawl khat om ta uh hi. Tua banga pensen khit cianga khamtunga ciah nawn loin khuapi a tate sang a kahsak theite a khua mu kisuak ta hi.\nPrevious: Pupate kiukna Upadi ~ Thang Siangh\nNext: US gamsung khualzinna pawlkhat – 8


url: =Dr. Do Suan Mung thugenna (ZAM Hall, Malaysia) :: ZOMI DAILY\nposted on 17 February 2015 at 10:22 am Lomkholna: Dosuanmung, News, Politics, Zomi\nMalaysia ah Zomite kum bangzah hiam khat ih om khit hangin tutunga Pu Gin Kam Lian leh Dr. Do Suan Mung tawh holimna ih neih khop theih zah a hun thupi kinei nai lo hi cileng kikhial khol lo kha ding hi. Amau tegel pen Zomite hong makaih Zomi Party ZNC/ZCD leh Zomi kipawlna lakah a lianpen GZA panin General Secretary a sem uh hi in, thugen laa gen zong siam in gamsung gampua thupiang leh tulaitak ih Zogam ih Zomite dinmun leh Kawlgam paizia avom akaang kician takin hong gen thei uh hi.\nGZA Genral Secretary Dr. Do Suan Mung in Simleivai (Politics) a thupitzia leh a piangthak khat in minamvai leh gamvai a nawl khin theih loh zia limtak in hong gen hi. Ama genna ah “Leitung tawn lo in vantunggam Direct in kitung thei lo ahihman in mihing khempeuh aa dingin Simleivai (Politics) pen a kimangngilh bawl thei lo thu khat ahihi” ci hi. Himah hi, ih biak Pasian mahmah inzong leitung mihingte hong vei in ih nuntaakzia hong puah pha nuam ahihman in khatbek a neihsun a Tapa Zeisu leitungah hong sawl suk tangial hi. Politics thupi lo hi leh Pasian in a teeltuam Israel mite a makaih dingin makai picing, gaalkap hangsan leh kumpi liante na pia lo kha ding hi.\nDr. Do Suan Mung in Laisiangtho sung thute pansan in Politics a thupitzia kician takin hong genna tawh kizuiin piangthak kici a minam itna leh veina a nei lo, makai hibuang a makaih mite lampi maan a totpih lo te aa dingin khanlawh huai in kipuah phat huai mahmah hi. Ama thugen khit cianga hong gingkhia khutbetna thawm ka zak ciangin a thukim lo leh a lungkim zo lo kuamah om lo hileh kilawm ka sa hi. Kei naleng inzong ka khut kuhpi heh lam mangngilh in khut ka beng dapdap kha mai hi!\nTua tawh akizom in ZNC/ZCD Party pan in General Secretary Pu Gin Kam Lian in thugenna hong nei pah hi. “Zomi thu pen Zomi mah in gen leh hoih pen ding hi” cih tawh Pu Gin Kam Lian in a thugen hong panto hi. “Tua ahihman in Kawl Party pangbel lo in Zomi tawh a tuam din ih hihi. Seventhday pawlpi sungah om in voksa neek ding a thupitzia gengen mawk lehang hong kihawl khia ding hi. Tua mah bangin namdang Party pangbeel in ei Zomi thu va gengen mawk lehang ei thugen kuaman hong ngaihsak lo dinga, kuamah in zong hong gensak lo ding hi” ci hi. A thugen zomto kik a “Tua ahihman in Zomi Party ZNC/ZCD a kiphuan hi in, tun kum 25 val khin ta hi.\nAhizong in muh theih ding gualzawhna kinei nai lo ahihman in mipi in zong hong muang zo taktak nai lo uh hi” ci hi. Ahi lua hi. Bang hang hiam cileh Democracy maan lo omna Kawlgam sungah Party te’n na sem thei taktak nai lo uh hi. Thautawi a gamlak zuatna tawh kisai ama genna ah “Thau tawi khempeuh a hangsan cihna hi lo hi. Thau tawi lo khempeuh zong a meidawi cihna hi pah tuan lo hi. Ko thautawi lo teng pen Kumpite’n a ut hunhun un hong tuah khia thei uh hi.\nTua hun ciangin lau in ka taai kei uh hi” ci hi. ZNC/ZCD in minam aa ding Kumpi tungah thu tawh laa tawh a sep khiatna te zong tom kim takin hong gen a, mipite’n ih muhpih loh lawhcinna te leh ih theihpih khak loh amau thuakna te zong hong gen hi. Chin tawh kisai ama genna ah “Chinte pen a mudah leh ahua keei hi lo hi hang. Ahizongin amau hangin ei Zomi te’n phattuamna khat zong tuni ciang dong ngah nai lo hi hang. Ei Zomi pawlkhat amau sungah ih va kihel zelna hangin ei vaang tawh amau pahttuamna tampi ngah lawh zaw uh hi” ci hi.\nHih thu ah ei Zomite mitvaak huai in, pilvaan hun mahmah ta hi. Bang hang hiam cileh Chin ih kicihna hangin hamphatna khat zong ngah lo ih hih leh Chin ih kicih loh manin zong supna om het lo ding hi cih thu kilang mahmah hi. Ei innkuan sungah kial tung napi bang hangin midangte anlehtui va pia thapai masa ding ih hi hiam? Chin makai khat tawh USA ah a kihona uh hibangin gen hi, “Chin leh Zomi bangci kipawl kik theih ding ih hiam? ci-in hong dong a, ken bel Chin leh Zomi kigamla lua mahmah ta ih hihman in kipawlkhop kik theih ding baih lo kha ding hi ka ci hi” ci hi.\nZBC tawh a kipawl khawm kimlai amau CBC tawh hong taisan khit nungsang ei Zomite’n nungdelh a ih va mai-et keei a kulna khat zong om lo takpi hi. Ahihangin Chinte a hua leh a mudah hi peuhmah lo hi hang. Amaute pen Ngeina leh Pau leh ham ah ih kinai pih pente ahi uh hi. (Azom pen Zomidaily ah Youtube tawh hoih takin na en ciat un.)\nMalaysia gamah Chinte pangbel Zomi kipawlna khat leh nih a om hangin Unau innkuan minam khat ih hihna a bei hi tuan peuhmah lo hi. Pu Gin Kam Lian cih mah bangin ei Zomite Chinte sungah khat leh nih ih va kihel kiau zelna hangin Chinte in phattuamna na ngahngah uh a, ei ngah ding bel tu ciangciang om nai lo hi cileng kikhial lo kha ding hi. Pu Gin Kam Lian in “Satan a kikim ding kimlai hong kikim loh ciangin a kilungkim lo hi” na ci hi.\nHuman Rights violation ih cih pen tua hipipen lo ding hiam? Zomi tawh ih dinna Party ZNC/ ZCD phungvuh in, tui helloh Zomi teng Zomi min tawh ih kipawlna, tulaitak leh mailam hun ding ih geelkhopna Zomi Zumpi ZAM (Zomi Association of Malaysia) pen ih hihtheih zah in thapia in thungetsak tawntung ni. Zo Sunni pa’n Itna tak tawh, Francis Lamthang (Zomi Quavadis)\nPrevious: Pu Gin Kam Lian ~ Banghang in Zomi Party tawh ki tuamdin hiam?\nNext: Tulaai Leitung Thuthang Tuamtuam Updates Feb17, 2015\nGim neihna (Stereotype, prejudice attitude) ~ Tual Khan Suan\nCanada, Toronto khuapi sungah mawtawhawl khatin mi 9 taihlum, adang mi 16 liam\nGensiatna: Zatsiamdan leh Laksiamdan thusim ~ Mungpi Khupson\nLondon pan Dubai azuanding vanleng khat asungah Bomb om cih kizasak\nThu Pulaakna: Zomi Innkuan USA Kumcin Khawmpi 2017\nMuh ciil Melbourne – 8 ~ Hau Za Cin